Hondakinak hobeto bereizten ikasteko tailerra eta etxean konpostatzeko prestakuntza, datorren astean\nAhalik eta hondakin gutxien sortzeak eta ahalik eta gehien birziklatzeak ingurumenean eragin zuzena duela eta, bide horretan eragile izan nahi du Galdakaoko Udalak. Ekintza zehatzak proposatu ditu horretarako, eta Hondakinen Prebentziorako Europako Astea dela baliatuta, bi formazio mota emango ditu datorren astean: batetik, edukiontzi grisera botatzen den zabor guztia benetan errefusa den ikasteko tailer bat egingo da hurrengo ostegun arratsaldean. Bestetik, etxeko konpostajea nola egin erakutsi eta hartarako materialea banatuko da bi egunetan: azaroaren 28an bertan, eta abenduaren 4an. Azken jarduera horretarako izena eman behar da.\nHondakina ondo bereizten ote dugun ikusteko, errefusaren edukiontzietan zer biltzen den aztertuko da lehen tailerrean. Batutako hondakinak atera, aztertu, eta birziklatzeko bereizi daitezkeenak banatu egingo dira. Musikaz lagundutako ekitaldi arin eta dinamiko batetan, megafono bidez azalduko dira edukiontzian aurkitutakoak eta horiek zein edukiontzitan bota behar liratekeen. Hurrengo ostegunean izango da ekitaldi irekia 17:00ak eta 18:00ak bitartean, Kurtzeko plazan.\nKonpostajea egiteko prestakuntza, bestetik, lorategia edo baratzea duten galdakoztarrei zuzendutako ikastaroa izango da. Informazio saio horietan, konposta etxean egiteko jarraibideak azaltzeaz gain, beharrezko materiala emango zaie etxean konposta egin nahi dutenei: konpostagailua, aireztagailua eta gida.\nHurrengo ostegun arratsaldean izango da ikastaro horietako bat, eta hurrengo astean bestea, abenduaren 4an. Horietan parte hartzeko izena eman behar da. Saioaren egun bera arte egongo da zabalik izen ematea.\nKonpostagailua jartzeko erabakia hartzen duten herritarrek erabiltzaileek bisita teknikoa jasoko dute hiru hilabeteko tartean, zalantzak argitzeko eta konpostatze prozesu egokirako aholkuak jasotzeko.\n"Jatorrizko bereizketaren garrantzia azpimarratu nahi dugu, bai eta gutako bakoitzak, hondakinen kontsumitzaile eta ekoizle garen aldetik, ingurumenarekiko dugun erantzukizuna ere", adierazi du Nerea Orozko Garapen Jasangarrirako zinegotziak. "Ale bakoitza garrantzitsua da eta hondakinak ondo bereizteko etxean egiten den ahalegin txiki bakoitza guztiontzat da onuragarria".\nHartara, Hondakinen Prebentziorako Europako Astea dela eta Galdakaoko Udalak Ingurumenaren eta Garapen Jasangarriaren arloaren bitartez antolatu dituen bi ekitaldietan parte hartzeko deia egin du.\n📅 Honakoak dira hitzorduak:\n✅ Hondakina ondo bereizten ikasteko tailer irekia:\nAzaroaren 28an, osteguna, 17:00etatik 18:00etara, Kurtzeko plazan.\n✅ Etxeko konpostajea egiteko prestakuntza eta material banaketa:\nIzena eman behar da Esan bulegoan, konpostajea@galdakao.net helbidean edo 94 401 05 00 telefono zenbakian\nAzaroaren 28an, osteguna, 19:00etan, Txapelena Baserrian.\nAbenduaren 4an, asteazkena, 19:00etan, udaletxeko osoko bilkuren aretoan.


Bermeo sutea | Porrotx eta Irrien Lagunak sutean kaltetutakoen alde | Bermeo\nBermeoko suteak kalte latzak utzi ditu herrian. Asko dira ezbeharraren ondorioz etxebizitzak galdu dituzten bermeotarrak, eta horiei babesa eta laguntza eskaintzeko asmoz, sutean kaltetuen aldeko ekitaldia egingo dute ostegun honetan, hilak 16, Porrotx eta Irrien lagunek, Bermeoko Kafe Antzokian, arratsaldeko 18:30ean. 🙂\nPorrotx eta Irrien Lagunak Bermeon. Argazkia: Bermeoko Udala\nBermeotar txikienen eta horien gurasoei, noski, irria eta umorea sustatzea izango dute helburu gure pailazo ezagunek. Bermeotarrak Porrotx eta Irrien Lagunen kanta eta dantza ikuskizunarekin gozatzeaz gainera, suteak kaltetutakoei laguntzeko aukera paregabea izango da hau!\nEuskal Herriko pailazo ezagunek, apirilaren 11ko sutea gertatu eta gero, euren laguntza eskaini zuten eta, horregatik, datorren ostegunean txiki eta nagusiek Porrotx, Marikalanbre, Largabista, Martinbertso, eta beste pertsonaiekin ondo pasatzeko aukera izango dute ekitaldi solidario honetan. Sarrerak bost euroko kostea izango dute, eta dagoeneko salgai daude.\nPorrotx eta Irrien lagunek bermeotarrak maite dituztenez, euren “Maite Zaitut” kanta ezagunarekin uzten zaituztegu.\nTags: Bermeo, Kafe Antzokia, laguntza, porrotx eta irrien lagunak, sutea


Aian Santa Ixabel jaiak gaur hasiko dira, Huntzarekin - Goierriko Hitza : Goierriko Hitza\nAtaungo Aia auzoko Santa Ixabel jaien zatirik mardulena asteburuan ospatuko dute, gaurtik igandera. Ondoren, zaindariaren eguna uztailaren 2an gogoratuko dute, asteartearekin.\nOhi bezala, egitarau oparoa antolatu du Aiako Festa Batzordeak. Goi mailako talde ospetsuen musika kontzertuak ikur hartuta, herri giroko ekitaldiekin osatuko dituzte festak.\nGaur arratsaldean hasiko dira. Ume jolasak, puzgarriak eta txokolate-jana izango dituzte, 16:00etatik aurrera. Gauerako, bi ekitaldi jendetsu jarri dituzte: auzo afaria (21:30ean) eta musika kontzertuak. Huntza taldeak joko du, 00:00etan hasita. Aiako oholtzan ariko dira Aitzol eta Inhar Eskisabel ataundarrak. Erromeria luzatzeko, Ioar Aizpurua DJ ataundarrak jarraituko du lehenengo gaua musikaz girotzen.\nBihar ere arratsaldean ekingo diote egitarauari. Otsoak dantza taldeak saioa egingo du (17:00), eta trikitilari gazteek joko dute gero. Sagardo eta sardina dastaketa da biharko erakargarritasun bat, 19:00etan. Gauak ez du inbidiarik: gazte afaria (21:00) eta kontzertu bat: Izaki Gardenak eta Fan&Go erromeria taldeek joko dute, gauerditik aurrera.\nIgandea eta asteartea\nAsteburua borobiltzeko, igandean Eate abesbatzaren kantaldia (12:00), kantu poteoa, 33. Dantzari Txikien txapelketa (18:00) eta pilota partidak (19:00) daude: Barandiaran-Alzua, Irastortza-Barriolaren aurka; eta IV. Txapelketa Herrikoiko finalean, Zubizarreta Arrillagaren aurka.\nAsteartean meza (11:00), hamaiketakoa, herri bazkaria (14:00), bertsolariak, trikitilariak eta toka lehiaketa (18:30) dituzte.


1. maila: bi jardunaldiren faltan, esleitutako A1eko 16 plazetatik 12. - Euskal Saskibaloi Federazioa\nAlbisteak / Lehen Liga Nazionala / 1. maila: bi jardunaldiren faltan, esleitutako A1eko 16 plazetatik 12.\nLehenenengo mailako lehen faseari amaiera emateko bi jardunaldiren faltan eta 12. jardunaldia jolastu ondoren (guztira 14 jardunaldi lehen fasean), gauza asko daude erabakita. Lehen mailan, emakumezkoetan zein gizonezkoetan, lehen fase honetan sailkatutako lehen lau taldeak A1 jokatzeko sailkatzen dira bigarren fasean, eta gainerakoek, 5. postutik azkenera, A2 jokatuko dute bigarren fasean.\nJardunaldiko partida: CABARRI Galvanizados Unamuno 51 – Disdira Bitxitegia ISB 76 (A multzoa)\nA2rako sailkatutako bi talde larunbatean jokatu zuten. Disdira Bitxitegia ISBk aurkaria baino askoz hobeto hasi zuen partida, asko asmatuz eta ideiak oso argi eukita. Ia eraso guztiak saskipean bukatzen ziren eta Unamuno saskiratze gutxirekin uztea lortu zuten. 8-28ko partziala Azpeitiakoen alde lehen laurdenean.\nBigarren laurdenean Unamunok erreakzionatu egin zuen eta pixkanaka bere lekua aurkitu zuen zelaian, baina aurkariarengandik aldea handiegia zen eta atsedenaldira 23-39 iristea besterik ez zuten lortu.\nAtsedenaldiaren ostean, bi taldeek ideiak argi zituzten eta erraz saskiratzeko aukera izan zuten, markagailuko aldeak ia berdin utziz.\nAzken laurdenean, berriz ere Disdira Bitxitegia ISBk, defentsarako jarrera hobeak, Unamuno saskirate baxua lortzea egin zuen, 51-76 garaipen argia emanez.\nA multzoan dena erabakita dago. REDLINE Mekanika Take, Tabirako Baque, Tecnun Askatuak eta Urgatzi dira A multzoko bigarren fasean A1 jokatuko duten lau taldeak. CD San Cernin, Disdira Bitxitegia ISB eta Cabarri Galvanizados Unamuno izango dira A2 bigarren fasean lehiatuko diren A multzoko hiru taldeak. Oraindik gauzak jokoan dauden arren, talde guztiek bigarren fasean multzo berdinean dauden taldeen partiden emaitzak mantenduko dituztela gogoratu nahi dugu.\nTecnun Askatuak taldeak irabazi zuen CD San Cerninen aurka. 21-7ko partzialak markagailuan goitik mantentzeko abantaila eman zien lehen laurdenean.\nUrgatzi eta Redline Mekanika Take oso garaipen garrantzitsua lortzeko lehian zeuden, izan ere, biak A1erako sailkatuta zeudenez, bigarren faserako emaitzari eutsiko zioten. Take nagusi izan zen lehen laurdenean (10-21) eta 11 puntuko aldea hartzea lortu ondoren, bisitariek abantailari eustea lortu zuten atsedenaldira arte. 33-17koa jarri zuen etxeko taldeak hirugarren laurdenean. 40 minutuak amaituta markagailua berdinduta zegoen, izan ere, Urgatziko Mikel Arejolaleibaren hiruko batek luzapenera eraman zuen partida azken segundoetan. Bi luzapen jokatu behar izan zituzten, eta, azkenean, etxekoek 5 minutu on egin ondoren, 103-95eko markagailuarekin, Urgatzik, garaipena lortu zuen.\nB multzoan, ez dago dena esanda. Momentuz, Mondragon Unibertsitatea eta Bilbao Basket Fundazioa dira A1rako sailkatu diren bi talde bakarrak. Universidad Deusto Loiola Indautxu, Megacalzado Ardoi eta Atletico San Sebastian azken bi jardunaldietan jokatzeko falta zaizkien partiden menpe daude, bai bakoitzaren partiden zein beste partiden emaitzen menpe. Goierri, Ordizia KE eta Distribuciones Rioja Cenicero, A2 jokatuko dute bigarren fasean.\nOrdiziak garaipena lortu zuen Ceniceroren aurka. Etxekoek hasiera ona egin zuten, lehen laurdenean 16 puntuko aldea lortuz. Ceniceroren azken laurden bikain batek 15-31ko partzialarekin etxekoen garaipena arriskuan jarri zuen eta partida bukatzeko 3 minutura Cenicero markagailuan aurretik jartzea lortu zuen. Azkenean, bi hiruko sartu zituzten etxekoek azken minutuan eta markagailua Ordiziaren alde jarri zuten 71-69.\nAtsedenaldira arte berdinduta egongo ziren Mondragon Unibertsitatea eta Deustuko Unibertsitatea Loiola Indautxu. Hiru puntuko aldea bakarrik zuten etxekoek. Bigarren zati on batek markagailuan aldea zabaltzea lortu zuen eta 69-53koa jarri zuen Mondragonen alde.\nAtletico San Sebastianek garaipen garrantzitsua lortu zuen Bilbao Basket Fundazioari egindako bisitan, A1erako lehian mantentzen baititu. Bisitariak jaun eta jabe izan ziren partida hasieratik eta pixkanaka markagailuan aldeak irekitzea lortu zuten. Gainera, Atleticok 6 hiruko sartu zituen azken laurdenean eta kanpoko asmatze bikainak 53-69koa jarri zuen bere alde.\nArdoik ere garaipena lortu zuen Goierriren aurka, A1erako sailkatzeko aukerekin. Partida parekatua hasieratik bukaeraraino, markagailuan lider aldaketa batzuekin. Azkenean 65-59 eta garaipena Nafarrentzat.\nA multzoan, Campus Promete eta La Salle Zurekin Bus dira oraingoz A1erako sailkatu diren bi talde bakarrak. Deustuko Unibertsitatea Loiolak, Leioa SBTk eta Errioxa ABNk hurrengo jardunaldietako partidak jokatu beharko dituzte, A1erako sailkatuko diren hiru taldeetako ze bi talde izango diren jakiteko. Navarro Villoslada Basket Navarra, Txintxu Gozotegia ISB eta Ardoi-Valle de Egues, A2 jokatuko dute.\nDeustuko Unibertsitatea Loiolak garaipen erreza lortu zuen Azpeitira egindako bisitan. Txintxu Gozotegia ISBk markagailua berdinduta mantentzea lortu zuen lehen laurdenean, baina hortik aurrera Loiola Indautxuk ez zuen aukerarik eman eta pixkanaka markagailuan abantailak ireki zituen 47-81 amaitzeko.\nValle de Eguesen hasiera ona ABNra egindako bisitan. Bisitariak 13-17 aurreratu ziren lehen laurdenean. Bigarren laurdenean ABNk markagailuari buelta ematea lortu zuen 21-12koarekin. Azkenik 63-49 eta ABNren garaipena.\nPartida parekatua jokatu zuten La Salle Zurekin Bus eta Leioa SBT taldeek. Etxekoek 5 puntuko abantaila txikia lortu ahal izan zuten lehen laurdenean eta partida osoan zehar gainetik mantendu ziren. Azken emaitza 52-48 La Sallerentzat.\nNavarro Villosladak eta Campus Prometek jardunaldiko partidarik lehiatuena jokatu zuten. Navarro Villosladak ia partida osoan aurrea hartzea lortu zuen arren, azken laurdenean 10-17ko partziala lortu zuen Campus Prometek, eta etxekoek azken segundoetan huts egindako bi jaurtiketa librek garaipena eman zien Campus Prometeri, 61-62.\nB multzoan dena erabakita dago sailkapenari dagokionez. Araski, Aranguren Mutilbasket, Tabirako Baque eta Easo Lorea Gourmet dira bigarren fasean A1 jokatuko duten lau taldeak. Lointek Gernika, Afiliados Gasteiz Araba, IZ4 Hondarribia eta Bera Bera Bultz A2an lehiatuko dira bigarren fasean. Oraindik emaitzak falta dira bigarren faserako oso garrantzitsuak izan daitezkeen bi jardunaldi hauetan.\nTabirako Baquek garaipena lortu zuen Easo Lorea Gourmeten aurka. Emaitza horrek bigarren faserako balioko du, biak A1erako sailkatuta baitaude. Tabirako Baque lehen laurdenetik aurreratu zen eta abantailari eutsi zion 62-50era arte.\nPartida zirraragarria eta lehiatua IZ4 Hondarribiaren eta Afiliados Gasteiz Arabaren artean. Partida parekatua izan zen azken txistura arte, eta 59-59 amaitu zen. Luzapenean, bi taldeek saskiratzeak trukatu zituzten. 65ekoarekin eta luzapeneko minutu baten faltan, IZ4k aurrea hartzea lortu zuen 2/4 jaurtiketa libre saskiratzeari esker. Afiliados Gasteiz ez zuten sorte bera izan eta azken segundoetan izan zituen bi jaurtiketa libreetan huts egin zuten. Azkenik 67-65 IZ4 Hondarribiarentzat.\nMutilbasket Arangurenek 55-39 irabazi zion Lointek Gernikari. Atsedenaldira arte partida parekatua izan zen, baina atsedenaldiaren ostean, etxekoek hirugarren laurden bikaina egin zuten eta 20-7ko partziala lortu zuten.\nAraskiren garaipen erraza Bera Beraren aurka. Etxekoak nagusi izan ziren lehen laurdenetik eta 9 puntuko aldea lortu zuten. Minutuak pasa ahala Araskik aldea handitzen zuen pixkanaka 74-29raino.


Doinu berriak, betiko esentziaz - Diario de Noticias de Navarra\nDoinu berriak, betiko esentziaz\n‘Xilema’ diskoa kaleratu du Huntza taldeak. Bederatzi abesti berri eta aurretik sortutako beste bi kantuz osatu dute lan berria, trikiti doinuen presentzia urriagoa eta ahotsen protagonismo handiagoa dakartzana\nalazne corral 07.02.2020 | 21:00\nHuntza taldea abenduan Plateruenan eskainiko kontzertuan. GAIZKA PEÑAFIEL\n‘Xilema’ diskoa kaleratu du Huntza taldeak\nArreta dei dezake Xilema izenburuak, baina badu bere erantzuna Huntza taldearen azken diskoaren izenburuak. Musikariak ez ezik, biologian graduatuak dira Josune Arakistain eta Uxue Amonarriz taldekideak. "Biologiako kontzeptu bat da", azaldu du Amonarrizek. Hasiera batean fonetikoki gustatu zitzaien terminoa, baina metafora moduan ere erabili dute. "Landareen garraio sistemaren parte da xilema. Gizakiok arteriak eta zainak dauzkagun moduan, landareek xilemak eta floemak dauzkate. Egin nahi izan diogu erreferentzia gure ibilbide guzti horri. Zenbat jendek, zenbat lekuk betetzen duten Huntzaren xilema. Gure xilema bisitatu ditugun herriak dira, ondoan izan ditugun pertsonak... Eta omenaldi txiki bat egin nahi izan diogu bide horri guztiari".\nJosune Arakistain (ahotsa eta trikitia), Uxue Amonarriz (ahotsa eta panderoa), Aitor Huizi (biolina), Ai-tzol Eskisabel (gitarra), Inhar Eskisabel (baxua) eta Peru Altube (bateria) dira Huntza. Espero gabeko oihartzuna lortu zuen taldeak Er-tzetatik (Mauka, 2016) euren lehen lan luzearekin, eta batez ere Aldapan Gora abestiarekin.\n"Lehenengo lan horrekin ez genuen inondik inora espero hainbeste jenderengana iritsikoginenik", kontatu du Amonarrizek. "Oraingoan desberdina izan da. Kontzienteki nahi izan diogu jendeari benetan lan on bat eskaini eta horretan denbora asko eman dugu, doinuak, melodiak eta letrak lantzen", aipatu du taldeko abeslariak.\nErromeria formatuko kontzertuak ematen hasi zen taldea, batik bat Euskal Herrian, baina baita gure mugetatik kanpo ere, Estatu espainiarrean zein frantziarrean izan dira, baita Japonian, Uruguain eta Argentinan ere, azken aldian. Gainera, Youtuben entzunaldi gehien dituen euskarazko abestia eurena da (Aldapan gora), 8 milioi ikustaldirekin. "Oso zorioneko sentitzen gara -dio Amonarrizek- hainbeste jendek jarraitzea sekulakoa da. Harritzen gaituen gauza bat da, urteak pasa behar izango dira dena ondo asimilatzeko", onartu du.\nESPERIMENTUA Bederatzi kantu berri jaso dituzte Xilema diskoan, "nahiko ezberdinak" direnak, Amonarrizen ustez. "Badaude erritmo berriak eta ahotsekin joko ezberdinak, baina betiere gure esentzia ondo markatuz". Hala, badira kantu alaiak, lasaiagoak, akustiko bat... Eta baita arin-arin tradizional bat ere, Tremenda Jauria taldeak eginiko oinarri bat daramana, cumbia ukitukoa. "Esperimentu bat" dela adierazi dute taldekideek. "Gure esentzia galdu gabe, disko honetan trikitiaren presentzia pixka bat murrizten da, nahiz eta oso presente egon".\nLumak diskoko bi kantuak ere gehitu dituzte amaieran. 2017an kaleratu zuten disko laburra da Lumak. Gipuzkoako haur minbizidunen gurasoen elkartearekin elkarlanean sortu zituzten bi abesti jasotzen zituen diskoak: Elurretan eta Zer izan.\nTremenda Jauria eta Mafalda taldeekin kolaboratu zuten Zer izan kantan. "Azken diskoan Tremenda Jauriako lagunekin sortu dugu arin-arin bat", kontatu du Amonizarrek. Abestiaren melodia arin-arin tradizional batena da, non Tremenda Jauriakoek oinarria jarri dioten. "Gogoa geneukan zerbait ezberdina egiteko eta haiei esan genien momentutik prest agertu ziren, eta egia esan, oso gustura".\nMEZU IREKIAK Kanta bakoitza konposatzeko prozesua ezberdina izaten da Huntza taldean. "Normalean Josunek sortzen du oinarrizko melodia eta landu duenaren arabera proposatzen du gai bat soinu horrentzako", kontatu du Amonarrizek. Hala eta guztiz ere, talde guztietan bezala, Huntzako gazteek elkarrizketa luzeak izaten dituzte gaiak aukeratzeko unean, izan ere, Amonarrizen esanetan, "askotan, letra idazterakoan, ez doa bat melodiarekin, eta hasieratik hasi behar izaten dira. Hitzei dagokienean, denetik dagoela dio Amonarrizek, baina ez dituztela gaiak itxita eman nahi izaten zehaztu du: "Nahiago dugu hori entzuleen esku uztea".\nLehen diskoak izandako oihartzunaren presioa alde batera utzi nahian, momentuan momentukoa bizi nahi du orain taldeak, horixe baita Huntzaren filosofia: "momentu honetan disko berri bat atera dugu baina ez dugu helburu konkreturik jarri nahi. Orain, jendearen txaloak, txistuak eta abesti berrien letrak kontzertuetan koroan kantatzen gozatzeko momentua da", dio Amonarrizek.\nHarrera ikaragarri ona izan dute orain arte eta, Amonarrizek azaldu duenez, zuzenekoetan abesti berriak defendatzen hasteko irrikaz daude. "Otsailetik aurrera izango ditugu kontzertuak Euskal Herrian eta publikoak izango duen erantzuna nolakoa izango den ikusteko gogotsu gaude".


Autoen urruneko kontrol gakoen mugak: zein dira funtzioak? - Berriak - LEDY TECHNOLOGY (HONG KONG) CO., LIMITED.\nAutoen urruneko kontrol gakoen mugak: zein dira funtzioak?\n1. Urruneko giltza elektronikoen kontrolarekin, hau da, atea giltza zulorik gabe sartu dezakezu; besterik gabe, sakatu urrutiko kontrola\nAuto blokeoa botoia, hau erosoagoa izango da!\n2. Ate malkarrak, oro har, autoaren aurreko atea aktibatu behar du enbor atea ireki aurretik edo giltza blokeatu aurretik.\nZuloek enborraren atea ireki dezakete.\n3. Zuzeneko sakatu enbor-ateko torlojua, enbor-atea ere ireki daiteke eta enbor-atea automatikoki itxi daiteke.\nEskua joan behartuta sakatu ebakitzeko botoia.\n4. Enborra normalean zikina denez, sentsibilitatea okerragoa izan daiteke, lehendabizi garbitu dezakezu eta gero hatzak astiro-astiro erabili\nEgin klik, hobeto irekiko da.\nLEDY TECHNOLOGY CO., LTD. 10 urte baino gehiagoko esperientzia duten auto-giltzen, giltza oskolen, transponder txipen eta sarrailagileen tresnen fabrikatzaile profesional eta ospetsuenetako bat da. Urte askotan argiztapenari eskaini genion Europa, Amerika eta merkatu gehienak. Txinan zure epe luzeko bazkide izatea espero dugu.\nEzagutzen al duzu autoen urruneko gakoa zein den?


Denak dira ezberdinak eta bakar batzuk originalak - Begizolia\nDenak dira ezberdinak eta bakar batzuk originalak\nBegizolia | 2021-08-04 09:41\nGogoan dut eskuetan hartu dut, liburu arina. Udaldiko hamakan eseri naiz. Bukatu dut, bizpahiru begi-ukalditan bukatu ere, eta egilearen bizitzaren menturak eta desbenturak ezabatu zaizkit supituki. Hastapenean buruan izan ditudan gogamenak ezabatu zaizkit tanpez.\nGogamenak hauxek: eusten ahal zaio idazteari gogoaren emanari atxikia? Oroia zulo sakon-sakona da, eta oroipen pozgarriak eta penagarriak nahasten dira berean. Gogokoak eta ez gogokoak gogoratzen al dira, neurri berean? Bereizten ahal dira biak ala biak?\nSaiogilearen gogoa amildegirako abian kausitu dut. Bertigoaren sintomek hartu naute. Literaturaren sindromeak dira, naski. Eskerrak liburua 100 metroko saioa dela eta maratoi baten erritmoan noala. Nolanahi den ere, irakurlearena baino, arriskua idazlearena da. Pentsu dut.\nAritz Galarragak mota guztietako gogoetak lerrokatu ditu. Lerro bakarrekoak, edota paragrafo labur-laburrekoak: friboloak hala nola sakonak. Horiek guztiek osatzen dute pertsonon izana, inoren biografia halakoxea baita. Gogoeta sendoek eta ustekabekoek osatzen dute bere bizi esperientzia. Bizitza funtsezko auziek ebazten baitute, baita erdipurdikoek ere.\nLiburuaren funtsa bizitza da, ez da kontu berria, horretan ez dago nobedaderik, liburua da diferentea ordea. Liburuak denak dira ezberdinak eta bakar batzuk originalak. Gogoan dut originala da.\nGogoan dut biografia gisako bat da eta berau idazteko manera berezia. Autobiografia lausoa da eta argia aldi berean. Auto den guztia manipulatua izan daiteke, gogoa lausogarria den aldetik.\nGogoak liluratu gaitezke, gogoa xarmagarria baita, zoratu gaitezke halaber, eta hartara gure etoia bihurtu ere. Gogoaren amildegian aritu da saiogilea.\nBizitza –eta historia– ez da osotara deskribatzerik, ez norberarena ez beste inorena ere. Memoriak edota gogoak ez dauka horretarako ahalmenik. Alabaina, bizitzea arriskatzea da, bizitza bizia izanen bada.\nGalarragak gogoan dituenak ezpaldu ditu, eta apika, bere burua zauritu. Ausaz, bestelako biografia bat idazten saiatuko balitz, hain ziur ere, honako honetan gogoak traizio egin dion legez, huts egingo lioke berriz ere.\nHaatik, hala gogoan, bihar etzi etzidamu, egileak beste autobiografia bat osa lezake. Bestelakoa izan liteke naski, eta paradoxikoa badarik ere, betiere bere biografia litzateke.\nNortasun ahulekoa izanagatik, gogo bizikoa da inondik ere. Ironia ez du eskas, ezta bere burua zauritzeko ahalmena ere. Nork bere burua agerian eta arriskuan jartzen duenean, albokoek pairatzen dute. Alta bada, haizu denak komunitatearen –hurkoen– haizutasuna erdietsi izaten du, nolabait hori ere.\nBere burua biluztu eta, berrogei urteko mundualdiko existentziaren eta ingurumariaren erretratu finak batu ditu. Pertsonaren koherentzia eta inkoherentzia txanpon beraren bi aldeak dira, eta halaxe, jite horretako hainbat txanpon eskura eman ere: ausardia eta beldurra, jakintasuna eta ez jakintasuna, kementasuna eta ahultasuna… Dualismoa gure nortasunaren ezaugarria denaren lekukoak. Halaxe ageri berea ere.\nGalarragak biluztu du bere burua, biluztu duenez. Familiakoek eskertu diote ahalegina ziur asko, baina, pentsu dut, naski, jagoitik “ez idatzi beste bat” gomendatu ote dioten. Lagunek ere halaxe. Edo halatsu.\nLiteraturak bizi du Aritz Galarraga. Bere gogoak hauspotzen du literatura. Eta, generoak genero, nobelak eta filosofiak gogobetetzen dute. Nobelagile bakar batzuen izenak ezagutzen nituen, irakurri, aldiz, gehienak ez. Filosofoak ezagunagoak zaizkit, baina horien obrek ezezagunak izaten jarraitzen dute oraindik ere. Gogoan –hartu– ditut beraz.\nGogoan ditut ere, bere bizitza osatu duten hamaika –niretzat– "anonimoak". Liburuaren irakurraldiaren ostean beste hainbeste denbora eman dut "anonimo" horiek ezagutzen. Den-dena omen dago Wikipedian, tira, den-dena ezagutzeko bidean lagundu zaitzake.\nIrakurraldiaren hasmentan gogamenak huts egin izan arren, gogoak ez nazala huts egin, arren. Hondarribiar katalandar honek musikaz osatuta dauka gogoa, baita musikariez beteta ere. Hutsak huts, musikak betetzen baitu gure izanaren gogo-zuloa, baita bizitza gogobetetzen ere. Zer erranik ez, halere errana: gogoan dut, zinemak ere zedarritzen du gure bizialdia.\n40 urte eta gero hau. Beste berrogei urte bizi ondoren, polita litzateke, Gogoan dut (II) irakurtzea. Egileak nire adina + 20 urte gehiago izango luke, eta nik 100 urte.\nGogoan dut antzeko bat izan liteke, eta horregatik diferente.\nAnartean gogoan dut Gogoan dut. Baita egunen batean, agian, apika, alzheimerrak ere bere gogoan har gaitzakeela. Oxala ez!


Lev Vigotski - Wikipedia, entziklopedia askea.\nלײב װיגאָדסקי, Лев Семенович Виготський, Lev Semionovich Vygotsky\nOrsha (en) , 1896ko azaroaren 17a\nMosku, 1934ko ekainaren 10a (37 urte)\nRoza Noevna Vygodskaya (en)\nElena Kravtsova (en) (biloba)\nDavid Vygodsky (en) (lehengusu propio)\nAleksei N. Leontiev (en)\nLidiya Bozhovich (en)\nLeonid Zankov (en)\nNatalia Grigorevna Morozova (en)\nMariya Pevzner (en)\nIvan Solovyov (en)\nAlexander Zaporozhets (en)\nAlexander Luria (en)\nN. A. Menchinskai︠a︡ (en)\nfilosofoa, psikologoa, pedagogoa, saiakeragilea, unibertsitateko irakaslea eta antropologoa\nPsychological Institute of the Russian Academy of Education (en)\nInstitute of Correctional Pedagogy (en)\nLev Seminovitx Vigotski (errusieraz Лев Семёнович Выготский ; Orsha, Errusiar Inperioa, gaur egun Bielorrusia, 1896ko azaroaren 17agreg./azaroaren 5ajul. - Mosku, Sobietar Batasuna, 1934ko ekainaren 11) psikologo bielorrusiarra izan zen, psikologia ebolutiboko psikologo esanguratsuenetako bat eta neuropsikologia sobietikoaren buruetako bat. 1960ko hamarkadan haren lana deskubritu eta zabaldu zuen mendebaldeko ingurune akademikoak.\nBere obra askotarikoarengatik eta bere heriotza goiztiarrarengatik, Mozartekin parekatu dute psikologiaren arloan. Bere obraren ideia nagusiaren arabera, gizakien garapena elkarrekintza sozialaren terminoetan soilik uler daiteke.\nGarapena tresna kulturalak barneratzean datza (hizkuntza, adibidez), hasiera batean gureak ez direnak baina gure gizataldearen baitan daudenak, hark transmititzen baitizkigu. Beraz, kulturak toki nagusia du Vigotskiren teorian.\n2.1 Internalizazio prozesua\n3 Kontzeptu teorikoak\n3.1 Oinarrizko eta goi prozesu psikologikoak\n3.2 Garapen Hurbileko Eremua (GHE) eta andamiajea\n3.3 Pentsamendua eta hizkuntza\nVigotski Orshan, Errusian (gaur egungo Bielorrusia) jaio zen, familia judutar aberats batean, zortzi seme-alabetatik bigarrena. Familia Gomel hirira joan zen bizitzera Vigotski oso txikia zela eta han hazi zen.\nBere nerabezaroan, antzerkia zuen oso gustuko eta 1915ean Hamleti buruzko saiakera bat idatzi zuen. Moskuko unibertsitatean medikuntzan matrikulatu eta geroago zuzenbidean; ikasketak 1917an bukatu zituen eta 1918an graduatu zen.\nBeranduago, Gomel hirira bueltatzen da irakasle izateko, eta psikologia ikasten du. Momentu horretan, Urriko Erreboluzioarekin batera hasten da aktibitate politikoan jo eta su.\nBere jarduera anitzek Gomel hiriko giro intelektual eta kulturalean kokatzen dute. Bertan, hizkuntza eta literatura irakasten ditu Langile Profesionalen Eskolan; psikologia eta logika ere irakasten ditu Institutu Pedagogikoan; estetika eta artearen historia kontserbatorioan, eta antzerki atala bideratzen du egunkari batean; aldizkari literario bat ere sortzen du. Garai horretan hasten da Marx eta Engels, Spinoza eta Hegel, Freud, Pavlov eta Potebnia irakurtzen. 1919an, tuberkulosiaz gaixotu eta 1920an erietxe batean sartu zen. Hala ere, bere bizitza laburra izango zelakoan, egoerak bere lanarekiko gogoa sendotu egin zuen.\nInstitutu Pedagogikoan psikologia laborategi bat sortzen du ikaskuntza atzerapenak dituzten Haur Hezkuntzako haurrak behatzeko eta horren gainean lan egiteko. Handik jasotzen du materiala 1926an agertuko den "Psikologia Pedagogikoa" liburua egiteko.\n1924an, Vigotski Rosa N. Sméjovarekin (1979an hila) ezkontzen da eta bikote honetatik bi ume jaioko dira: Gita L. eta A.L. Vigodskaia. Urte berean, Vigotskik saiakera bat aurkezten du, "ikerketa erreflexologikoen eta psikologikoen metodoei buruzkoa", Leningradon, Psikoneurologiako bigarren Kongresu Panerrusiarrean. Geroago, hobeto aztertuko zituen gai horiek. Aurkikuntza horiek eragin handia izan zuten psikologia marxistaren korronteko buruzagietako bat eta garai hartan Moskuko Unibertsitateko Psikologiako Institutuko zuzendaria zen Alexander Kornilovengan.\nBeranduago, Vigostkik Moskuko Psikologia Institutuan lan egin zuen Luria eta Leontievekin, bera baino pixka bat gazteagoak zirenak, geroago mundu mailan aintzat hartuak izango direnak. Beraiek topatu nahi zutena zera zen: teoria psikologikoa berformulatzea, marxismoaren ikuspuntutik, estrategia pedagogikoak asmatzeko analfabetismoa eta "defektologia"ri aurre egiteko. Garai hartan, defektologia erabiltzen zen haur "anormalak" edo "zailak" izendatzeko, eta kategoria horretan sartzen ziren ezkertiak edo atzerapen mentala zuten haurrak.\n1925ean, Vigotskik psikologia laborategi bat sortzen du normalak ez diren haurrei irakasteko; handik urte batzuetara Defektologia Esperimentaleko Institutua bihurtuko da eta berak zuzenduko du.\n1925eko udaberrian Vigotskik Alemania, Holanda eta Frantzia bisitatzen ditu, Gorren Hezkuntzari buruzko kongresu batera Ingalaterrara joan eta gero. Baina Errusiara bueltan, tuberkulosia dela-eta ospitalera joan beharra dauka; garai hartan bukatzen du Artearen Psikologiari buruzko tesia, udazkenean defendatuko du baina ez da argitaratuko. 1926an berriro sartzen dute ospitalean, non idazten baitu "Psikologiaren krisiaren esanahi historikoa"ri buruzko saiakera bat, argitaratuko ez dena.\nBere osasunak hobera egin ostean, ikerkuntza aktibitate luze bat abiaraziko du bere ikasleekin, psikismoaren kontzepzio historiko-kultural berritik eta psikologiaren irakaskuntzatik, zientzia sozialetik, hezkuntzatik eta defektologiagatik sorturikoa. Hala ere, lan horietako bakan batzuk soilik dira argitaratuak.\nVigotski Freud, Piaget, Kohler, William Stern eta Gessellen irakurle fina zen eta egile horien errusierazko edizioetako hitzaurreak argitaratzen ditu. 1929aren hasieran, bere ospea Errusia osoan hedatzen da, eta horren ondorioz hilabete batzuetarako gonbidatzen dute Tashkenten, Asia zentraleko Unibertsitatean pedagogo eta psikologoak formatzeko.\n1930ean mintegi bat bideratzen du Moskun Luria, Eisenstein eta Marr hizkuntzalariekin. 1931n, bere teoria historiko-kulturalari buruzko kritikak agertzen hasten dira eta hogei urteko ikertzaileen taldea banatu egiten da. 1933an, bere obraren sintesi handi bat garatzen du, jaso dituen kritika guztiei erantzuteko. Material hori "Pentsamendua eta Hizkuntza" liburuan jasotzen du.\n1934ko udaberrian ospitalera eramaten dute, eta ohean bukatzen du "Pentsamendua eta Hizkuntza"ko azken kapitulu, hil eta gutxira argitaratuko dena. Vigotski ekainaren 10etik 11ko gauera hil zen, eta Novodevitxi hilerrian (Moskun) lurperatuta dago.\nBere bibliografia 180 lanez osatua dago, horietatik 80 argitaratu gabeak. Bere ideiek toki garrantzitsua dute psikologiako eta pedagogiako gogoeta teorikoetan. Hala ere, bere obrak zentsuratuak izan ziren 1936tik aurrera, antimarxista eta antiproletariotzat hartu zituztelako. Bere obrarik ezagunena Pentsamendua eta Hizkuntza (1934) da.\nVigotskiri buruzko espezialista ezagunak: James V. Wertsch eta Angel Riviere.\nVigotskiren obran kontzeptu batzuk agertzen dira garrantzia bereziaz: bere posizio teorikoak, Garapen Hurbileko Eremua (GHE), andamiajea, erraminta psikologikoak, erdikaria, internalizazioa, ...Hala eta guztiz ere, bere bizitzan gai desberdin asko garatu zituen. Hona hemen batzuk:\nGoi funtzio mentalen sorrera eta garapena.\nAurkikuntza psikologikoen metodologiak.\nIkaskuntzaren eta gizabanakoaren garapenaren arteko erlazioa.\nHizkuntzaren eta pentsamenduaren arteko erlazioa.\nJokoa fenomeno psikologiko legez.\nIkaskuntza nahasmenduen ikerketa.\nGizabanakoaren garapen anormala (Defektologia).\nVigotskik dio inteligentzia garatzen dela haurrak bere ingurunean aurkitzen dituen tresna edo erraminta psikologiko batzuei esker, non, hizkuntza erraminta funtsezkotzat hartzen duen.\nInternalizazio prozesua[aldatu | aldatu iturburu kodea]\nOso garrantzizkoa da goi funtzio psikologikoen garapena ulertzeko, subjetuaren fenomeno psikikoa (internalizazioa). Prozesu hau ulertzen da, dibertsitate handiko operazio sozio-psikologikoei esker intererlazio sozialetik abiaturik. Operazioen dinamika honetan, kultura subjetuan beran jabetuz doa. Subjetuaren jarrera indibidual eta kolektiboaren sorrera sozial eta kulturala, adibide soil bat da ikusteko zer nolako garrantzia duen arauen, baloreen, eta abarren internalizazioaren fenomenoak. Non, gizartearen garapen eta eboluzioa errepresentatzen den eta Vigotskyk honela definitzen du: "Formazio bikoitzaren legea edo garapen kulturalaren lege genetiko orokorra".\nLege honek zera dio, haurraren garapen kulturalean, funtzio oro birritan agertzen dela: maila sozialean eta beranduago, maila indibidualean. Lehendabizi, pertsonen artean (interpsikologikoa) eta geroago, haurraren barnean (intrapsikologikoa). Funtzio psikologiko guztien oinarria gizabanakoen erlazioetan datza.\nInternalizazio prozesu honetan, ezin daiteke ahaztu bitartekaritza instrumentuak duten paper garrantzitsua, eta medio soziokulturalari esker daudela sortuak. Vigotskyren perspektibaren ustetan garrantzitsuena, hizkuntza da (ahozkoa, idatzia eta pentsamendua). Internalizaziotzat jo dezakegu fenomeno sozialen transformazioa fenomeno psikologikoetan, erraminta eta zeinuen bitartez. Transformazio psikiko hauek forma honetan sintetiza ditzakegu:\nKanpoko aktibitate bat suposatzen duen operazio bat, eraiki eta barnean hasten denean.\nProzesu interpertsonal bat ezaugarri intrapertsonal baten transformatzen denean.\nProzesu interpertsonala prozesu intrapertsonal bihurtzean, gertaera ebolutibo batzuen emaitza delarik.\nVigotskyren aburuz, internalizazioak prozesu autokonstruktiboari eta berreraiketa psikikoari egiten dio erreferentzia. Internalizazio fenomeno honen garapena sujetuaren lehenengo etapan ematen da, bere jaiotzarekin batera, familiarekin eta eskolarekin interakzioan. Esperientzia hauek gutxinaka-gutxinaka prozesu mentaletan transformatuz. Internalizazio prozesu hau Maria Montessoriren lanarekin konparatu dezakegu, 0-6 urteko haurraren adimenari, Adimen Zurgatzailea deitzen dionean; adimenak zurgatzen duena giroa, ohiturak, arau sozialak, hizkuntza, kultura eta lekua dira.\nPlanteamendu honen originalitatea, indibiduoa eta bere erlazio sozial konplexuak dira eta beraien arteko erlazioa barne prozesuekin eta bitartekaritza instrumentuen domeinuarekin zerikusia dutela esan genezake. Inportantzia ematen diote baliabide soziokulturalei eta neurketa instrumentuen autoformazioari. Beraien artean, pentsamendua, analisi-sintesi kapazitatea, argudioa, erreflexioa edo abstrakzioa besteak beste. Prozesu interpertsonal bat, prozesu intrapertsonal batean transformatzen da, honen emaitza gertaera ebolutibo luzeak eta kulturaren barneratzeak, pixkanaka, jarrera indibidual eta amankomun batzuetara gidaturik. Prozesu hau errepresentagarria da Vigotskyren teorian. Gizartean ematen da, beraz, dialektikoa da baina maila altu batean.\nLaburbilduz, Vigotskyren teoriaren ustetan barne prozesuak pertsonalitatearen sortzaileak dira, kontzientzia indibidual eta sozialarenak. Goi prozesu psikologikoen garapenaren oinarrizko prozesuak dira, non, bitartekaritza instrumentuek hartzen dute parte (bereziki, hizkuntzak). Internalizazioaren prozesu psikikoak, esperientzia sozial bat hartzen du kontutan (haurraren eguneroko hizkuntza soziala, haur hezkuntzan), pixkanaka erabilpen intelektualaren hizkuntzan transformatuko da (haurraren eguneroko hizkuntza, pentsamenduetan transformatuko da), tarteko etapa bezala izanik hizkuntza egozentrikoa.\nHobekuntza honen heinean, sujetuak bere autonomia edo independentzia hartuko du objektu errealekiko. Internalizazioaren azken fase honetan, hizkuntza eta pentsamenduaz hitz egitean haurrak aukera du hitz edo kontzeptu baten orokortzeak egiteko. Hau lortzen duenean hizkuntza barneratua dagoela esan daiteke. Bere funtzioa eraldatua baitago.\nKontzeptu teorikoak[aldatu | aldatu iturburu kodea]\nOinarrizko eta goi prozesu psikologikoak[aldatu | aldatu iturburu kodea]\nOinarrizko Prozesu Psikologikoak (OPP) komunak dira gizabanakoan eta beste animalia nagusietan. Oinarrizko Prozesu Psikologikoen (OPP) artean, adibide batzuk aipatu ditzakegu: memoria eta atentzioa. Aldiz, Goi Prozesu Psikologikoen (GPP) ezaugarri nagusietako bat da gizakiarenak direla eta haurrarengan garatzen direla, kulturan barneratzen diren heinean izango litzateke. Ondorioz, esperientzia kultural ezberdinak garapen prozesu desberdinak ekoiztu ditzakete.\nGoi Prozesu Psikologikoak (GPP) azpisailkatuko dira orduan, xume eta garatuetan. Bitartean, lehenengoak, kultura baten partehartzeagatik soilik garatuko dira bereziki, ahozko hizkuntzaren bitartez; bigarrenak, instrukzioa behar dute, hots, eskola. Hizkuntza idatzia eta kontzeptu zientifikoak izango lirateke Goi Prozesu Psikologikoen (GPP) adibide.\nGarapen Hurbileko Eremua (GHE) eta andamiajea[aldatu | aldatu iturburu kodea]\nGarapen hurbileko eremuak Garapen Erreala eta Garapen Potentzialaren Eremuaren artean dagoen espazioari dagokio. Garapen Errealeko Eremua da haurrak bakarrik iadanik dituen abileziak eta Garapen Potentzialaren Eremua ikasi ditzakeenak heldu baten bitartez. Garapen Hurbileko Eremua (GHE) kontzeptuak barruan sartzen du, haurraren abileziak eta helduaren erlazioaren artekoa. Garapen Errealeko Eremua, haurrak lan egin dezakenean eta ariketa edo eta arazoak konpondu ahal dituenean beste baten laguntzarik gabe. Garapen Potentzialaren eremua da, haur bati heldu batek gidatzen dionean edo beste norbaitek laguntzen dionean egiten duena. Eta bien arteko desberdintasunari Garapen Hurbileko Eremua deitzen diogu. Heldu batek (edo beste berdin batek, ikaskide bat izan daiteke) bitartekari lana egiten duenean haurra eta eginbeharraren artean, honi andamiajea deitzen diogu. Azken kontzeptu hau Jerome Brunerrengatik izan da nahiko garatua.\nPentsamendua eta hizkuntza[aldatu | aldatu iturburu kodea]\nVigotskyren obraren beste ekarpen bat zera izan da, hizkuntzaren garapenaren eta pentsamenduaren intererlazioa. Guzti hau "Pentsamendua eta Hizkuntza"ren liburuan ikusi dezakegu hobeto garaturik. Bertan barnekonexio izugarria ikusirik, ahozko hizkuntza eta kontzeptu mentalen garapenean.\n↑ «Hik Hasi aldizkarian Vigotsky» eimakatalogoa.eus (Noiz kontsultatua: 2020-07-06).\n↑ Jaussi, MªLuisa. (2020-06-25). Vygotsky, hezkuntzaren Mozart. (Noiz kontsultatua: 2020-07-06).\n(Gaztelaniaz) Vygotsky, Lev .S. Pensamiento y lenguaje. Teoría del desarrollo cultural de las funciones psíquicas. Buenos Aires: Pléyade. 1977.(Lehen argitalpena, jatorrizko bertsioa errusieraz, 1934. urtekoa).\nKonstruktibismo eta Vigotskyren teoriak.\nBNF: 11999271z (data)\nTabakalera ID: 32271\nOpen Library: OL277910A\nOrriaren azken aldaketa: 23 ekaina 2021, 09:02.


Udalbiltza-Udalbide - Wikipedia, entziklopedia askea.\nUdalbiltza-Udalbide Udalbiltza Euskal Herriko lehen instituzio nazionalean sorturiko barne gatazken ondorioz sortu zuten 2000ko azaroaren 22an Zuzendaritza Batzordea izeneko erakundea. Batzorde hori EAJko eta EAko udal hautetsiek soilik osatzea erabaki zen.\nLizarra-Garazi garaian, 1999ko irailean sortu zuten Euskal Herriko lehen nazio instituzioa 1.778 hautetsik, baina bitan zatitu zen hilabete batzuen buruan, 1999ko abenduan ETAren su-etena bertan behera uztearen ondorioz. Zatiketaren ondorioz, Euskalduna Jauregiko Batzar Nagusian erabakitakoa bertan behera geratu zen eta Udalbide eta Eudelekin lotura estuak izan zituen UDALBILTZA®k.\nUDALBILTZA® udal izaerako erakundea da, Euskal Herriko udal hautetsiak biltzen dituena. Europar Batasunaren barnean, Euskal Herriaren garapen osoa eta orekatua eragitea du helburu, egungo muga eta hesi politiko-administratiboen gainetik. Lurraldeetako beste erakunde eta eragile sozio-ekonomikoekin batera, euskara, kultura, kirola, lurralde antolamendua eta garapen ekonomiko soziala indarberritu nahi ditu Euskal Herriko lurralde guztietan.\nUDALBILTZA®ren ekimena printzipio zeharo instituzionaletan oinarritzen da soilik. Bete-betean gaitzesten du ETAren borroka armatua, behin eta berriro gaitzesten dituelarik honen ekintza armatu oro.\n2014aren inguruan UDALBILTZA®k gero eta indar gutxiago eta ekintza gutxiago egin zituen. Udalbideko zuzendaritzakide Ramuntxo Camblongek (EAJ) 2014ko apirilean kazeta honetan jakinarazi zuen «Udalbide hila edo, bederen lo» zela. «Alderdiburuek nahi baitute gelditzea. Ongi litzateke aurrera eramatea, baina estrategia berri bat bada». Maria Eugenia Arrizabalaga Udalbideko Zuzendaritza Batzordeko lehendakari eta EAJren GBBko kideak zioen ez zutela «ezer esateko». Udalbideko zuzendari ohi Jose Luis Mendozak, berriz, adierazi zuen «mesfidantzak» utzi eta «Udalbiltza bakarra» beharko litzatekeela.\nUdalbiltzak aitortu zuen Udalbidek «gauza on asko» egin zituela; hark hasitako egitasmo batzuk eredu ditu bere jardueran.\nDenbora aurrera joan ahala EAko eta EAJko alderdikide batzuk Udalbiltzara bueltatu ziren era horretan Udalbiltza bera indartuz eta era berean Udalbiltza-Udalbide ahulduz. \nEuskal Herriko udalak eta udaletxeak\nEuskal Herriko erakundeak\nOrriaren azken aldaketa: 28 martxoa 2021, 12:38.


Herriko ahots gazteek beteko dute Sanagustineko arkupea ostiralean - Azpeitia - uztarria.eus\nMailo Oiarzabal 2020-07-02 12:43\nOstiralean kontzertua emango duen boskotea.\nOrkatzen 27. urteurreneko ekitaldiak bukatuta, Arkupehotsak egitasmoa da Azpeitiko kultur agenda berreskuratu berrian lekukoa hartuko duena. Etzi, ostirala, itzuliko da Sanagustik kulturguneko arkupera Kulturaz kooperatibak hainbat eragilerekin elkarlanean sortzaile berriei bide emateko sortutako egitasmoa; eta herriko ahots gazteak izango dira Arkupehotsaken itzulerako kontzertuan protagonista.\nHain zuzen ere, Juan Antxieta musika eskolako bost ikaslek hartuko dute arkupea. Azkenaldian nabarmendu den Deñe, Eider, Aielen, Alaitz eta Olatz dira beren musika eta abestiak eskainiko dituzten gazteak.\n19:00etan hasiko da ostiraleko kontzertua. Sarrera doan da, baina azkenaldiko eta aurrerantzeko emanaldi guztietan bezala, COVID-19a dela-eta hainbat neurri bete beharko dituzte ikus-entzuleek; besteak beste, musukoak jantzita eta eserita jarraitu beharko dute emanaldia.


Mlecchita Vikalpa - Wikipedia, entziklopedia askea.\nMlecchita Vikalpa Vatsyayanaren Kama Sutra liburuan agertzen den 64 arteetako bat da.\nK. a. 240. eta 550. urteen artean, Indian, Vatsyayana idazle eta lekaideak Kama Sutra edo Sexualitateari buruzko aforismoak idatzi zuen. Lana ezagun egin duten sexu jarrerez gain, Kama Sutrak beste gai batzuk jorratzen ditu; esaterako, emaztea aukeratzeko irizpideak eta emaztearen betebeharrak eta pribilegioak.\nHala, liburuaren hirugarren atalean emazte perfektuak menperatu beharreko 64 arte zerrendatzen dira: janaria prestatzea, janzkera, masajeak, lurrinak nahastea, xakea, konjuruak egitea, zurgintza, koadernaketa... Horien artean, zerrendako 45. tokian, Mlecchita Vikalpa edo idazketa eta komunikazio sekretuaren artea dago. Horrenbestez, Kama Sutran jasotakoa kriptografiaren aipamen zaharrenetakoa da.\nJatorrizko bertsioan enkriptatzeko metodoaren xehetasunik ematen ez den arren, liburuari geroago erantsi zitzaizkion iruzkinetan, esaterako, Yasodharak gehitutako Jayamangala iruzkinean –X. eta XIII. mendeen artean– sistema zehatzak proposatzen dira. Horien arabera, testuak enkriptatzeko ordezkapen kode monoalfabetiko soilak erabili ohi zituzten. Alfabetoa bi zatitan banatu, letrak ausaz nahastu, bikoteak osatu eta letra bat besteaz ordezkatu besterik ez zen egin behar. Ordezkapenezko sistema horri Kama Sutra kodea edo Vatsyayana kodea esaten zaio eta gaur egun erraz deszifra daiteke frekuentzien analisia eginda. Julio Zesarrek Galiako gerran ordezkapen hutsezko enkriptatze sistema erabili baitzuen.\nKama Sutrak proposatzen duen erabilerak gerrarako baino bakeari eusteko asmoa du. Kriptografiak emakumeei beren harremanen xehetasunak gordetzeko balio behar die eta, hala, senarra hobeto zerbitzatuko dute.\n↑ a b c d Irazustabarrena, Nagore (2016-04-17) «Kama Sutraren gako ezkutuak» ArgiaCC-BY-SA lizentzia.\nOrriaren azken aldaketa: 1 martxoa 2019, 07:37.


Zazpigarrena - Bizkaiko Hitza\n2020, urriak 16 Bizkaia, Iritzia 201\nPertsonaien ehiztariok ezin dugu harrapakinarekiko enpatiarik sentitu. Idatzi gabeko araua, urrezko legea. Nik nekerik gabe jarraitu dut beti; naturazkoa dut urruntze sentimentala; ez dut gizajendea maite. Azken honekin, ordea, labain egiteko zorian egon naiz.\nAuzoko bat da, laugarren pisuko eskumakoa. Neskatoa, hamar bat urte, txikia, aurpegi pekaduna, potolotxoa, mugimendu baldarrekoa. Orain arte berarekin batere erreparatu gabe nengoen.\nAtzo ehizatu nuen, kasualitatez. Etxe azpiko tabernako terrazan nengoen edanean, eta ondoko mahaian neskaren ama, lagun batekin hizketan. Kezkatuta. Protokoloak betetzeko, eskolako umeen urtebetetzeak ospatzekotan, asko jota ikasgelako sei lagun gonbidatu zitezkeela. Hara, alabaren ikasgelako neska-mutil guztiek honezkero ospatu dituzte urteak, eta batek ere ez du alaba gonbidatu. Batek ere ez. Amak badaki neskatoak lagunak egiteko lanak dituela, baina ez zuen susmatzen hainbesterainokoa zenik bazterreratzea.\nKezkagarriena, hala ere, alabaren erreakzioa. Ez omen da baztertua sentitzen. Seguru omen dago seiko muga hura ez egotekotan, sikiera zazpi lagun gonbidatzeko baimenik balego, guztien urtebetetze festetan egongo zatekeela. Ikasgelako zazpigarren kuttunena dela, alegia. Eta hori asko dela, kontuan izanda guztira 26 daudela ikasgelan. Ia elitean dagoela. Gaixoa.\nAmak ez daki nola azaldu, minik eman gabe, bere burua engainatzen ari dela. Are gehiago, alabak xalotasun guztiarekin kontatzen dionean festa ondorengo egunetan eskolakideek zehatz-mehatz azaltzen diotela, krudeltasun osoz, zer egin duten eta zeinen ondo pasatu duten. Bera, amorratu ordez, inbidia e do herrarik sentitu ordez, pozten da ikaskideen pozarekin, gozatzen haien gozamenarekin. Inuxentea.\nEzin jakin-minari eutsi, eta arratsaldean eskolako atarian nengoen. Lehenengo aldiz erreparatu nahi nion neskato hari. Irten zenean, aita bere zain ikusi eta irribarre zabala marraztu zitzaion.\nParkera joan ziren biak. Bertan ping-pong mahai bat dago. Aitak palak eta pilota atera, eta jolasten hasi ziren. Ni gertu eseri nintzen, egunkariaren aitzakiarekin. Neska aitak egindako tanto bakoitzarekin algaraka hasten zen, “ze-ona-zaren-aita” pozaren pozez oihukatzen. Aitak jokoa gelditu eta azaldu zion aurkakoak tantoa egitekotan haserretu behar zela, eta haserre hori baliatu hurrengoan berak tantoa egiten saiatzeko. Sikiera saiatzeko. Alabak baietz, baina ondorengo tantoa jaso eta han hasi zen berriro, aupa aitaka eta gora aitaka. Gizonak pazientzia galdu zuen, ea ez ote zion ulertu. Alabak ulertu ziola, baina nola ez zen poztuko, aitatxok ping-pongean hain ondo egiten bazuen. Nola ez zen ba poztuko?\nAitak burua jaitsi eta isildu zen. Alaba galtzailea izango dela aspaldi onartu du. Baina lekuz kanpo uzten du baikortasun horrek. Erabat lekuz kanpo. “Goazen etxera” lehor batekin abiatu zen. Alaba segika joan zitzaion. Deigarria alabaren irribarrearen eta aitaren tristura keinuaren arteko kontrastea.\nHau da, bada, ehizatu dizuedan pertsonaia. Prezio onean utziko dizuet. Asko ere ez du balio-eta, gizartearen baremoen arabera.\nEsan dizuet enpatiarik ezaren legea haustekotan egon naizela kasu honekin. Gutxi dira neskato hura baino gehiago estimatzen ditudan pertsonak. Asko jota, sei.


Abuztua ohikoa baino %30 lehorragoa izan zen | Consumer\nAbuztua ohikoa baino %30 lehorragoa izan zen\nHileko tenperaturarik altuenak hilaren 19tik 20ra bitartean erregistratu ziren, 42,5º C-ra iristean.\nJoan den abuztuan, mende honetako laurden beroena izan zen, batez beste 24,8 ºC-koa, 2003, 2009 eta 2010 urteen atzetik, eta 1961etik seigarren beroena. Hala adierazten dute Estatuko Meteorologia Agentziaren (AEMET) datuek; izan ere, epe hori oso beroa izan da, eta ohikoa baino %30 lehorragoa.\nTenperaturarik altuenak abuztuaren 19an eta 20an izan ziren, 40ºC-ra iritsi baitziren Andaluzian, Extremaduran, Gaztela-Mantxako hegoaldean, Aragoiko erdialdean eta Nafarroan. Hilaren 19an, muturreko balioak lortu ziren: 42,5º C Morón de la Fronteran eta 42º C Sevilla-San Pablon eta Badajoz-Talavera la Realeko basean. Hilaren 20an, 41ºC-ra iritsi ziren Iruña-aireportua behatokian, eta abuztuko balio maximo absolutua gainditu zen (40,8ºC 1987an).\nAEMETen arabera, abuztuko batez besteko balioa 24,8 ºC-koa izan zen, eta horrek hogeita hamar urte horietan batez besteko tenperatura 1,4 gradutan gainditzen du. Abuztuan, batez beste, 17 litro euri egin zuen metro karratuko, eta abuztua “lehor” bihurtu da.\nGalizian, Asturiasen, Extremaduran eta Kanarietan tenperaturak balio normalen inguruan mantendu ziren; Espainiako gainerako herrialdeetan, berriz, tenperaturak “oso beroak” izan ziren, oro har, eta “oso epelak”, Andaluziako hegoaldeko eta Murtziako eskualdeetan. Aitzitik, gutxieneko tenperaturarik baxuenak goi-mendietan, Euskal Autonomia Erkidegoan eta iparraldeko goi-lautadako puntu batzuetan 5 °C eta 6 °C baino tenperatura baxuagoak izan ziren.\nbero lehor lluvias-eu tenperaturak


Lau eguneko greba Nafarroako garbiketan | Ekonomia | GARA Euskal Herriko egunkaria\nLau eguneko greba Nafarroako garbiketan\nHitzarmen duinaren alde, lau eguneko grebara deitu dute CCOO, LAB, ELA, UGT eta Solidari sindikatuek Nafarroako garbiketa sektorean. Hilaren 13tik 16ra bitartean egingo dute eta, patronalak aldarrikapenei jaramonik egiten ez baldin badie, mugagabea bilaka daitekeela ohartarazi zuten Iruñean egindako agerraldian.\nHilaren 13tik 16ra bitartean Nafarroako garbiketa sektorean greba egitera deitu dute CCCO, LAB, ELA, UGT eta Solidari sindikatuek, «ez zaigulako beste biderik geratu». Prentsaurrekoan azaldu zutenez, patronalak ez ditu kontuan izan egin dituzten mobilizazio ugariak.\nGrebak industrian, hezkuntzan eta osasun sektorean eragingo duela jakinda, «babesa, ulermena eta elkartasuna» eskatu zieten herritarrei.\n«Trapuak, eskularruak, mopak eta desinfektatzaileak uztera» eta grebarekin bat egitera animatu zituzten sektoreko langileak. Nabarmendu zutenez, patronalak langile hauen lana aitortzen ez duen arren, garbitzaileak funtsezkoak dira, «pandemia hasi zenetik lehen lerroan» aritu dira ospitaleak eta osasun zentroak garbitzen «ziurgabetasun unean eta babes ekipamendu egokirik gabe askotan». «Baina funtsezkoak gara eta ezin ginen etxean geratu», azpimarratu zuten.\nEgiten dituzten eskaeren artean hauexek daude: KPItik gorako soldata-igoera, feminizatutako sektore honetan dagoen soldata arrakala murrizteko; baja-osagarriak berreskuratzea; eta murriztu diren lanaldiak gehitzeko aukera emango duen klausula berria hitzarmenean. Gogoratu zutenez, aldarrikapen hauek patronalaren aurrean defendatu dituzte, baina «gure lana eta soldata izoztutako urteak onartu beharrean, negoziazio mahaitik altxatu zen otsailaren 4an».


Basileako Antzokiko Balletaren hiru pieza, Arriaga antzokian | El Correo\nZurekinBasileako Antzokiko Balletaren hiru pieza, Arriaga antzokian\nBasileako Antzokiko Balletaren hiru pieza, Arriaga antzokian\nDantza garaikideko hiru lan interpretatuko ditu antzoki bilbotarrean ostiralean eta larunbatean\nEL CORREO Lunes, 20 mayo 2019, 00:38\nBasileako Antzokiko Balletak Hofesh Shechter, Jirí Pokorny eta Bryan Arias koreografoen hiru dantza garaikideko hiru lan interpretatuko ditu Bilboko Arriaga antzokian ostiralean eta larunbatean, maiatzaren 24an eta 25ean. Hainbat herrialdetako lehen mailako dantzariak biltzen dituen konpainia da Basileakoa, eta, antzoki bilbotarretik jakinarazi dutenez, «oso desberdinak eta osagarriak diren» hiru koreografiak taularatuko ditu.\nLondresen bizi den Hofesh Shechter koreografo israeldarraren 'The fools' izango da konpainia suitzarrak aurkeztuko duen lehen lana, «itzalez betetako munduan bizirik irauteari buruzko dantza dardaragarriaren adibide argia». Antolatzaileen arabera, gainera, «energiaz eta intentsitate handiz beteta» dagoen pieza da, eta «dantza indartsua eta oso erritmikoa» ditu.\nProgramako bigarren lana Jirí Pokorny koreografo txekiarrarena izango da: 'Day 'without' nigh'. «Kontrastez betetako munduaren eta polaritatearen funtsa» deskribatzeko, koreografiak Persiako mistizismoa eta poesia hartzen ditu inspirazio iturri. «Kontraesankortasunak tentsioa sortzen du eta hori, azken finean, harreman mota bat da. Gaua eta eguna kontrakoak dira, baina batak bestea behar du, eta kontraposizio hori oso pasarte oroitarazleen bitartez islatzen da», azaldu dute Arriagatik.\nBukatzeko, 'This is everything' lana taularatuko du Basileako Antzokiko Balletak. Jatorriz Puerto Ricokoa den eta New Yorken bizi den Bryan Arias koreografoaren piezak «lasaitasuna erakusten eta intimitate zintzoa transmititzen du, benetan gu geu garen eta elkarren artean modu irekian, babes barik, komunikatzen garen une gutxi horiek bilatuz».\nAdituen arabera, Basileako Antzokiko Balleta Europako dantza garaikideko talde garrantzitsuenetakoa da. Ballet klasikoaren eta dantza garaikidearen lengoaia menderatzen ditu, dantzaren estandar gorenak birtuosismoarekin eta adierazkortasun inspiratuarekin uztartuz. Richard Wherlock koreografo bikainak 18 urte baino gehiago daramatza taldea zuzentzen, eta munduko onenen artean jarri du, dantza neoklasikoan zein dantza garaikidean.\nEmanaldiak arratsaldeko 19:30ean hasiko da, maiatzaren 24an zein 25ean, eta sarrerak salgai daude, 12 eta 42 euro artean, www.teatroarriaga.eus web orrian, 946 850 850 telefonoan eta antzokiko leihatilan, aldez aurreko salmenta ordutegian.\nJose Sacristan Principal Antzokira dator, 'Señora de rojo sobre fondo gris' lanarekin Argia euskal aldizkariak ziklo berezia antolatu du bere ehungarren urteurrenean


Agur aire girotuari? Potijo efektuak etxea hozten du eta merkeagoa da | Consumer\nEtxebizitza bat freskatzeko txorrotaren mekanismoa aprobetxatzea eraginkorra da, eta aire girotua baino 10 aldiz merkeagoa\narabera: Osteguna, 2018ko uztailaren 12a\nTxongila goi-teknologia da. Buztinezko ontzi hau mendeetan erabiltzen da ura freskatzeko. Eta, nahiz eta “txorrotaren mekanismoa baino sinpleagoa izan”, benetan bitxia da txorrotak edo zeramika porotsuzko edozein ontzik barruan dagoen ura hozteko erabiltzen duen prozesua. Eta hain da praktikoa sistema hori hainbat aparatutan erabiltzen dela, baita arkitektoek ere, dirua gastatu gabe etxea hozteko. Ondoren, artikulu honetan “botijo-efektua” deritzonaren etxeko aplikazio batzuk azalduko ditugu.\nBotxoak uraren tenperatura 10 °C-raino jaistea lortu du, lurruntzeari esker. Sistema hori erabiltzen dute arkitektoek ere, sortzen dituzten etxeak hozteko.\nTxorrotaren modus operandi honetan datza: ura buztinaren poroetatik iragazten da, eta kanpoko ingurunearekin kontaktuan jartzean, lurrundu egiten da, barruan geratzen dena hoztuz. Beraz, ura lurruntzen ari da txorrotaren sekretua eta likidoa hotz mantentzea lortzen duen gakoa.\nFluidoen dinamikak azaltzen duenez, lurruntzen den urak energia behar du likidotik gasera pasatzeko. Potxoaren kasuan, energia hori uretatik hartzen du: horrela, uraren zati bat lurruntzen denean, barruan dagoen likidoa hoztu egiten da.\nTxorrotaren mekanismoa eraginkorragoa da baldintza egokietan, hau da, giroko hezetasuna altuegia ez denean eta inguruko hezetasuna gehiegizkoa ez denean. Eta dena errendimendu betean ari denean (30 ºC-ko tenperaturan eta %40ko hezetasun erlatiboan), uraren tenperatura 10 ºC inguru jaits daiteke ordubete pasatxoan. Hori bai, ez bernizatu eta ez margotu, porositatea galduko baitu, eta, horrekin batera, hozteko ahalmena.\nNola hozten du etxe batek botna-efektua\nBotijo-efektuak faktura elektrikoan dirua aurreztea eta etxea fresko mantentzea ahalbidetzen du. Lurrungailuek txorrotaren efektua aprobetxatzen dute, ur likidoa lurrun bihurtzean airetik beroa xurgatzen baitu. Oro har, horrelako aparatuak haizagailu batekin konbinatzen dira, aire freskoa gelan banatzeko. Eta horren eragina nabaritzen da: tenperatura erraz jaisten dute 3 edo 4 ºC-tan, Vida Sostenible fundazioaren arabera, eta ohiko aire-egokitzaile batena baino hamar aldiz energia gutxiago kontsumitzen dute. Irudia: unsplash\nHala, bada, Sevillako, Malagako eta Granadako unibertsitateetako arkitektura-eskolek eta Jaengo Goi Politeknikoak etxebizitza bat diseinatu dute. Patio 2.12 izena eman diote, eta\ngeletako tenperaturaren autorregulazioa lortzeko “txorten efektua” du oinarri.\nAklimatazio egokiari eusteko, haren sortzaileek erpin baten efektua simulatu dute gela bakoitzean. Kanpoko pareta zeramikazko aire-ganbera batez estali dute. Ganbera horrek kanal batzuk ditu barruan, eta tantakako ureztaketa eragiten du. Zeramikak, hezetu eta transpiratzen denean, asko hozten du fatxada, dio Rodrigo Morillo-Velarde proiektu honen kudeatzaileak.\nTxalupa batean bezala, ura eta zeramika konbinatzen dira udan. Eta urik gabe, neguan zeramikak beroari eusten dio. Jasangarria izateko, eta baliabide naturalak ez xahutzeko, etxea tantaka ureztatzeak ur gris deritzenak berrerabiltzen ditu, hala nola platerak eta arropa garbitzeko soberakinak.\nEtxeko paretetan, beroarekin, ura lurrundu egiten da, eta zeramika hozten du, txalupa bat egiten duen bezala. Horrela, barruko tenperatura jaitsi egiten da -eta onena dena- aire girotua piztu beharrik gabe.\nElikagaiak hozteko poto-hozkailu batEta\npotxo-efektuak beste aplikazio bat du etxean: elektrizitaterik gabeko hozkailu bat sortzea elikagai freskoak mantentzeko. Basamortuko hozkailu deiturikoaren funtzionamendua diametro desberdineko lokatz-ontzi bitan oinarritzen da, bata bestearen barruan sartuta.\nTxano efektua lortzeko eta janaria hozteko trikimailua bi ontzien arteko espazioa harea bustiz betetzea da. Harearen ura lurrundu egiten da, kanpoko ontzia beroago ukitzean. Baina horretarako, beroa “lapurtu” egiten du (termodinamikaren legeen bidez), eta barruko ontziak bi gradu inguruko tenperatura jaisten du.\nSistema hori egokia da udan fruta eta barazkiak zertxobait freskoagoak izateko elektrizitaterik ez dagoenean. Hori bai, gogoratu harea beti heze eduki behar duzula hozkailu-ontzi berezia izateko.\nAire girotua energia aurreztea etxeak ura


Ekintzailetza | Industriairaultza\nProposatzen dugun gaia arretaz landu baduzu, konturatuko zinen pertsona ausarten ekintza txikien baturak garrantzi handiko aldaketa eraldatzailea ekarri zuela, benetako iraultza bat. Espiritu ekintzailea beharrezkoa izan zen harrapariak izatetik ekoizleak izatera pasatzeko, datuak metatzeko irtenbideak bilatzeko eta idazkera sortzeko, biztanleria meneko izatetik herritar izatera pasatzeko, Ilargira iristeko… Ekintzailetza funtsezko faktorea da Industria-iraultzan, eta gure eguneroko bizitzan eragina orokorra da.\nHurrengo bideoetan negozio bat sortzeko urratsa eman duten hiru enpresariren ekintzailetzari buruzko esperientziak ezagutuko dituzu. Hiru ikuspegi desberdinetatik, beren ikuspegia, arazoak, indarguneak eta esperientziak kontatuko dizkigute. Aprobetxatu eta ikasi, galdetu zeure buruari, pentsatu zeure burua ekintzaile gisa; zure etorkizuna izan liteke.\n“Elefante bat baino txikiagoa bada, deitu iezaguzu”. Insec enpresatik Unai Sanchezek hainbat irtenbide, tratamendu eta gomendio proposatzen ditu zure etxea, negozioa, kalea zoo txiki bihur ez dadin (nahi ez baduzu behintzat). Ekintzaile gisa izan duen ibilbide aberatsak, gertutasunak eta izaera irekiak mundu hau hobeto ulertzen lagunduko dizute.\nKristinaren egiteko gogoa bere keinuetan, begiradan, hitz egiteko eran transmititzen da. Bere arropa denda Durangon duen dinamismoaren isla da. Hemen askotariko proposamenak aurkituko dituzu eta moda eta estetika aditu baten aholkua, batez ere, nahi duzuna ulertzeko eta merezi duzun irudia ematera animatzeko ukitu hori duena. Ezagutu Kristinaren ibilbidea eta aholkuak bideo honetan.\nUnax Unzaluk, bere familiak bezala, ardoak ezagutzen ditu, eta duela zazpi belaunalditik hona, bere lan ona transmititzen diote Arabako Errioxako produktu ospetsu honi. Launa Upeltegiak saldak, esperientzia eta sari nazionalak eta nazioartekoak biltzen ditu, familia honen DNAren parte den lan baten emaitza. Ezagutu Unaxen lana eta ibilbidea, eta bideo horietan sustraiak dituen ekintzailetza-modu bat.\nZer da ekintzailetza? Hiru ekintzaile esperientziadun kontzeptu horren gakoak ematen dizkigute.\nAlde onak, alde txarrak\nIzan ala egin?\nEkintzailea izatea naturala da, ala lantzen den ezaugarria da?\nEkintzailetza bide konplexua da. Merezi du?


Piedras ia sailkaezina bazen, Salazarren dibertimendu berri hau are arriskatuagoa da. Pertsonaia marjinal baten erretratua egiten du, Mónica Cerverak antzeztua. Pertsonaia ezin ezohikoago hori prostituta transexual narkoleptiko bat da. Filmak haren bizitzako eta laneko eguneroko giro arrunta deskribatzen du, narkolepsia krisiak dituenero bizi dituen amets musikalen estilizazio...\nCayetana Guillén Cuervok eta Santi Millánek Lluís-Anton Baulenasen komedia dibertigarri hau antzezten dute, Ventura Ponsek freskotasun eta alaitasun nabarmenez egokitua. Bartzelona gautar bat, benetakoa dirudiena, krisian dagoen mutil baten eta gauez kartelak ipintzen dituen neska baten arteko harremanaren kokagunea da. Amodio tuntun bat, hizkuntz-anitzekoa eta sexualki oso ...\n70eko hamarkadako madrildar Mugidak bere filma dauka, jadanik. Chus Gutiérrezek garaia gezurrezko nostalgiarik gabe gogoratzen du. Espainiako historia berriko unerik sortzaileetakoa, 1981eko otsailaren 23an ia bertan behera gelditu zena, hain zuzen Siux taldeak El Calentito aretoan kontzertu bat eskaini behar zuen egun berean. Verónica Sánchez, Ruth Díaz eta Macarena Gómez...\nAlacanteko San Vicente del Raspeig herriskako etxe xume batean bizi diren amona eta iloba baten erretratua. Enpresa batek inguruko lurrak erosi ditu. Orain, amonaren etxea eraitsiko dute, etxebizitza berriak eraikitzekotan. Amonak eta ilobak, ordea, nahitaezko etxe-aldaketa ez dute berdin biziko. Bikain filmatutako dokumentala da, ikusentzuleak erraz hunkituko dituen amona anon...\nSormeneko dokumental hau urteko lan arrakastatsuetakoa izan da. Desagertzear dagoen Soriako herrixka baten erretratua egiten badu ere, ez da joandako iragan baten film nostalgikoa. Aitzitik, istorio honek adierazten duena paisaia baten eta gizarte baten eraldatzeko gaitasuna da, eta erakusten duena, berriz, nola errealitate bat beste gauza batean bihur daitekeen: koadro bat, fi...\nAlex de la Iglesia komedia beltzera itzuli da, saltoki handi batzuetan lan egiten duten Rafaelen (Guillermo Toledo) eta Lourdesen (Mónica Cervera) istorioa kontatzeko. Rafael andrezale dotore eta seduktorea da. Lourdes, berriz, saltzaile itsusiena. Ustekabeko hilketa batek elkartuko dituenez geroztik, txantaia sexuala, maltzurkeria eta zonbiak batu egingo dira, Rafaelek krimen...\nAlex de la Iglesia komedia beltzera itzuli da, saltoki handi batzuetan lan egiten duten Rafaelen (Guillermo Toledo) eta Lourdesen (Mónica Cervera) istorioa kontatzeko. Rafael andrezale dotore eta seduktorea da. Lourdes, berriz, saltzaile itsusiena. Ustekabeko hilketa batek elkartuko dituenez geroztik, txantaia sexuala, maltzurkeria eta zonbiak batu egingo dira, Rafaelek krimen ferpektua burutu dezan.\nBajo Ulloaren apostu berria askatasun osoz filmatutako pelikula da, non musikaren garrantzia ezinbestekoa den errealitate itsusi bat gordetzen duen inuzentziaren eta Erdi Aroko abenturazko filmen ikus-liluraren artean zabunkatzen den istorioa ulertzeko. Venusen istorioa kontatzen du, hau da printze urdinaren bila dabilen neska bakartia, hartarako oso elkarrizketa gutxiz eta mai...\nSolas egin eta sei urtetara, Benito Zambranok bigarren filma zuzendu du. Habana hiriaren omenaldi argitsu, koloretsu eta bizia egiten du, kubatar underground musika taldeekin filmatua. Hain zuzen, musikaren bitartez, Ruy eta Titoren istorioa erakusten du: lagunok euren abestiekin arrakasta izatea amesten dute, kritikatu gabe jasaten duten gizarte batean ahal bezala bizitzen sai...\nLeiho bakoitzaren eta argi bakoitzaren atzean istorio bat dago, munduaren begiengandik urrun eta gaueko intimitateak babestua. Harremanen eta gorabeheren istorio bat, non dirudiena baino lo gutxiago egiten den. Udako gau batez Madrilen, horietako zazpi istorio elkargurutzatuko dira. Aktore talde zabalak antzezten du, Críspulo Cabezasek eta Marta Larraldek osatutako bikote prot...\nLeiho bakoitzaren eta argi bakoitzaren atzean istorio bat dago, munduaren begiengandik urrun eta gaueko intimitateak babestua. Harremanen eta gorabeheren istorio bat, non dirudiena baino lo gutxiago egiten den. Udako gau batez Madrilen, horietako zazpi istorio elkargurutzatuko dira. Aktore talde zabalak antzezten du, Críspulo Cabezasek eta Marta Larraldek osatutako bikote protagonistarekin.\nChristian Balek 29 kilo jeitsi behar izan zituen Trevor Rezniken rola antzezteko. Reznik urtebetez lorik egin ez duen gizona da, iraganeko sekretu beldurgarri bat barnean daramana. Brad Andersonek thriller psikologiko hau girotzeko dekoratu aproposenak Bartzelonan eta inguruetan aurkitu zituen. Aktoreen artean, Jennifer Jason Leigh eta Aitana Sánchez-Gijón.\nFernando Tejerok lehen mailako rola antzezten du, aktore talde zabala biltzen duen espainiar sainete klasikoen moduko komedia honetan. Madrildar hiri-inguruko auzune batean girotua dago. Hantxe, bizitzan poztasun handirik ez duten biztanle batzuen amets bakarra futbola izango da. Istorio tragikomiko honen emakumezko aktore nagusiak Marta Larralde, María Botto eta Cristina Alc...\nFernando Tejerok lehen mailako rola antzezten du, aktore talde zabala biltzen duen espainiar sainete klasikoen moduko komedia honetan. Madrildar hiri-inguruko auzune batean girotua dago. Hantxe, bizitzan poztasun handirik ez duten biztanle batzuen amets bakarra futbola izango da. Istorio tragikomiko honen emakumezko aktore nagusiak Marta Larralde, María Botto eta Cristina Alcázar dira.\nGómez Pereirak komedia batentzat gai aproposak bilatzeko gaitasun handia du. Oraingo honetan, bost ama erreginen eta euren semeen gorabeherak biltzen ditu. Sei seme homosexual, Espainiako taldeko lehen gay-ezkontza ospatzeko prest daudenak. Hiru egunetan zehar, euren bizitzak elkargurutzatuko dira. Batez ere tolerantziaz eta aldez aurretik hartutako pentsamoldeak baztertzearen...\nParísek eta Fejermanek, A mi madre le gustan las mujeres filmarekin, zuzendari eta gidoigile trebeak direla erakutsi zuten. Semen Ernesto Alterio isil baten eta Leticia Dolera bikoiztu baten arteko amodiozko istorio bitxia da. Aitatasunaren gaia oinarritzat duen komedia honen erakargarritasunetako bat, Héctor eta Ernesto Alterio aita-seme xelebre batzuen roletan ikustean datz...\nEspainia - Argentina - Mexiko\nJosé Corbachoren eta Juan Cruzen opera primak Bartzelonako auzune ezagun batean kokatzen du akzioa. Pintxoak ematen dituzten taberna baten inguruan murgiltzen diren bizilagun batzuen istorio korapilotsua biltzen du. Amodiozko hiru istorio, bizitzaren une ezberdinetan, Fernán-Gómezen La vida por delante eta El mundo sigue bezalako klasikoak gogoratzen dituzten pertsonaia xarm...\nJosé Corbachoren eta Juan Cruzen opera primak Bartzelonako auzune ezagun batean kokatzen du akzioa. Pintxoak ematen dituzten taberna baten inguruan murgiltzen diren bizilagun batzuen istorio korapilotsua biltzen du. Amodiozko hiru istorio, bizitzaren une ezberdinetan, Fernán-Gómezen La vida por delante eta El mundo sigue bezalako klasikoak gogoratzen dituzten pertsonaia xarmangarriekin gurutzatuko dira.


Arrigorriagako Udala - Programazio zabala gazteentzat urte amaiera bitartean\nProgramazio zabala gazteentzat urte amaiera bitartean\nHalloweeneko pasabideak izan duen arrakastaren ostean (ia 250 pertsonak hartu zuten parte), Arrigorriagako Udaleko Gazteria Arloak aurrera egingo du urte amaiera bitartean udalerriko gazteentzako programazio zabal eta dibertigarriarekin, Arrigorriagako Gaztegunean zein Abusu Zentro Soziokulturaleko Gaztetxokon.\nAzaroaren 4an hasi ziren jarduerak futbolin-txapelketa erakargarriarekin, eta orain zinemaren hastapenetara hurbilduko gara zootropoak eginez, Zootropoa jostailu bat da, gaur egun zinema gisa ezagutzen dugun sorkuntzaren inspirazioa. Partaide bakoitzak bere zootropoa egingo du, koloreak eta formak konbinatuz eta irudiak hautatuz, mugimenduaren ilusioa sortzeko. Gaur, urriaren 9an, egingo da Abusu Zentro Soziokulturalean, arratsaldeko 17:00etan. Ondoren, azaroaren 17an egingo da Arrigorriagako Gaztegunean, 18:00etan.\nAzaroaren 10ean, gazteek gozogintzan murgiltzeko aukera izango dute. Madalenak apaindu eta pizza itxurako bizkotxoa egingo dute. Osagaiekin eta zaporeekin jolastuz, sukaldaritzarekiko zaletasuna sustatuko dute. Autonomia bultzatzeko eta sukaldaritza-trebetasunak hobetzeko modu dibertigarria izango da.\nAzaroaren 16rako, ping-pong txapelketa entretenigarria antolatu da 17:00etaran, Abusu Zentro Soziokulturalean. Eta, azkenik, azaroaren 23an, pinaburuak erabiliz hontzak egiteko aukera izango dute. Pinaburuei beste materiak batzuk (feltroa, begi mugikorrak, txantiloiak…) erantsiz, bizia emango diote hegazti harrapari karismatikoari. Abusu Zentro Soziokulturalean izango da, 17:00etan.\nAzaroari amaiera emanda, abendua ere jardueraz beteta dator: talo-tailerra, triku itxurako txartel-zorroa egitea, Gabonetako apaingarriak, Gabonetako txartelak hammekin, Gabonetako ohiko irteera, beste ping-pong txapelketa bat, Gabonetako sukaldaritza tailerra eta light painting.\nAzaroko agenda (JPG 192KB)\nAzaroko agenda Abusu (JPG 196KB)


Mendi lasterketa: 2KV COLLARADA 2XKB DATUAK - DOBLE KM VERTICAL\n2KV COLLARADA 2XKB DATUAK - DOBLE KM VERTICAL\n2KV COLLARADA 2017 ULTRA\n2KV COLLARADA 2016 ULTRA\n2KV COLLARADA 2015\n2KV COLLARADA 2014\n2KV COLLARADA 2012\n2KV COLLARADA 2011\n2KV COLLARADA 2010\nCollarada tontorrean korrika, 3h15´tan igo nuen aurreko saio batean. Jon Bikendik 2h00´tan du igota!!!\nJexus Iturria, Carrion, Gabi eta Ander La Trapako aterpetik gora dagoen kanalean sartzeko prest.\nCOLLARADAKO DATUAK ( Jon Bikendi )\nSorpresa handia hartu dut datu hauekin. Azkenean igoera uste baino dexentez laburragoa dela dirudi. Behin eta berriz aritu naiz altuera eta distantzien perfilak eta datuak aztertzen, eta igoeraren luzerak guztira 8,6 km ematen dizkit. Orain arte oso esaktoak izan dira beti gps honen datuak, baina nahiko motza iruditu zait oraingo datua. Guztiz ziur egoteko agian beste igoeraren bat egin beharko litzateke, baina igoera eta jeitsieraren datuek kointziditu egiten dute luzerari dagokionez (galdutako zatiaren tramoa kendu egin dut). Desnibelak ere fidagarria ematen du, beraz, ez dirudi gps-ak tarteren batean funtzionatzeari utzi zionik (eta horregatik distantzia laburragoa markatu).\nInformazio bulegotik La trapara 4,7 km\nLa Trapatik zelai hasierara, hau da, kanalilloa bukatzen den lekura 0,7 km\nZelai hasiera horretatik tontorrera 3,2 km\nAscenso total: 2019 m\nDescenso total: 87 m\nDatu horiek zerbait alda daitezke ibilbidea guztiz zuzen eta zelaitik azken kanal sarrera harritsura biderik motzena egin ezkero. Ziur aski distantzia oraindik eta laburragoa aterako litzateke, zeren nik ez nuen bidea ezagutzen eta ziur asko zelaian eta azken zati harritsuan metro batzuk gehiago egingo nituen. Baina ea igoera ongi ezagutzen duen jendeak zer esaten duen distantziari dagokionez. Eladiok 10km pasa esaten zuen, eta hortik 8,6ra badago bai aldea.\nCollarada 2xKB mendi lasterketa nahiko modu informalean antolatuko dugu aurten, baina egingo dugu. Beraz izen ematea nahi duenak " comentarios " atalean ( behean dagoena ) eman dezake. Horrela, zenbat mendizale gerturatuko garen jakin ahal izateko, eta behar den generoa hobeto prestatu ahal izateko. Izen ematea doan da. Agur bero bat denoi eta animo!\n-Froga: Collarada 2xKB\n-Irteera tokia: Turismo bulegoaren ondoan ( Villanua - Huesca )\n-Luzera: 8,6 km\n-Desnibel +: 2016 m\n-Data / ordua: 2010-09-11 / 11:00?\n-Antolatzailea: 2KV VILLANUA\nPublicado por Mendi lasterketa en 11:50\nCOLLARADA 2X2 KM BERTIKALA - COLLARADA DOBLE KM VE...\nUTMB 2010 - prestaketak aurrera darrai!\nFuente del Paco 2010 (Villanua): Ivan Do Campo txa...\nBIDARRAIn Haritz Kortabarria txapeldun!


Zalantza eta beldurrak – Sabeletik Mundura\nHaur bat izatea, pisu handiko erabakia da eta sarri planteatze soilarekin beldur eta zalantzek betetzen gaituzte.\nGai izango naiz? Eta zerbait gertatzen bazait? Ez bagara moldatzen? Ama edo aita ona izango naiz? Gaixotasunen bat badu? Erditzeak min emango dit? Ezin badut haurdun geratu?..\nHaur bat izatea erabaki transzendentala da, gure haurtzaroa, gure gurasoekiko papera, gure harremanetarako gaitasuna, gure esperientzia pertsonalak… azken batean, bizitza guztia hankaz gora jartzen baita.\nZalantza eta beldur horiek landu egin behar dira gure bizitza baldintzatu ez dezaten. Haur bat izatea erabaki ezinik, beldur eta zalantzek erabaki hori atzeratzen badute, garrantzitsua da lanketa pertsonal bat egitea. Zerk ematen dit beldurra? Zer nahi dut eta zer ez dut nahi? Zer egin dezaket nahi ez dudana ekidin eta nahi dudana lortzeko? Haurtzaro zein gai daukat barnean lantzeko? Nolakoa da nire gurasoekin dudan harremana? Nolako da nire besteekiko harremana?\nBeldur eta zalantzak lantzea askotan gogorra egiten da eta norberak ezin badu sentimendu guzti horiek kudeatu, edo erantzunak topatzeko gai ez denean, ongi etortzen da lagun diezaguken norbait topatzea. Bikotea, lagunak, familiako norbait edo profesional bat izan liteke lanketa hori egiten lagunduko dizuna. Beldur eta zalantzak zure bizipenetatik badatoz, ondo etor daiteke psikologo bat. Beldurrak haurdunaldi, erditze edo erditze ostearekin harremana badute emagin edo doula bat izan daiteke pertsona egokia.\nSarri, beldur horiek ezkutatu nahi izaten dira eta erditze ostean, denak batera eta areagotuta itzultzen dira hormonak, nekea eta egoera berriaren ondorioz. Horregatik garrantzitsua da, bai haurdunaldi aurretik, haurdunaldian zehar edo ostean, lagunduko edo entzungo digun norbait gertu izatea.\nZer egin beldurrak besteenak direnean?\nBeste zenbaitetan, haur bat izan nahi eta bikoteak, familiak edo inguruak bere beldurrak norberaren gain jartzen ditu. Hala gertatzen denean, garrantzitsua da, kalte egiten digun pertsona horri bere beldur eta zalantzak argitzen laguntzeko bideak eskaintzea. Batzuek nahikoa dute beldur horiek errealak ez direla adierazten duten informazioa jasotzearekin, besteek probabilitate errealak jakitearekin edo entzunak izate soilarekin.\nPertsona horiek beharrezkoa duten laguntza ematerik ez badugu, beraien beldurrak gugan ez isurtzea eska dezakegu edo lagun diezaioken profesional batengana bideratu.\nHaur bat izateko erabakia, haurra izan nahi duenak hartu behar du une horretan daukan egoeraren barnean. Haurra izan edo ez eztabaidatzen duten bikoteetan, orokorrean, ezezkoaren aldekoaren arrazoiak aztertu eta ondoren erabakia hartzea gomendatzen da.\nHaur batek ez luke inoiz, gaizki dagoen bikote baten “soluzioa” izan behar. Haur batek ez du hautsirik dagoen bikotea konponduko. Are gehiago, haurra beste “arazo” bat bihur liteke eta bikoteaz gain, haurrak ere sufritu ondorioak.\nHaur bat bizi guztirako da, eta bizitza oso azkar aldatzen da. Horregatik da oso garrantzitsua zalantza edo beldurrik badago, aurrez lantzea.


Naturan, higidura oszilakor eta periodiko ugari daude, eta ez dira zehatz-mehatz Higidura Harmoniko Sinpleak izaten, baina Fourier-ek frogatutako teoremaren arabera, edozein higidura periodiko trata daiteke higidura harmoniko eta sinpleen gainezartze gisa. Historikoki ere, penduluaren oszilazioek oso garrantzi handia izan zuten denbora neurtzeko, bai Galileok eta baita Newton-ek ere kronometro gisa erabili baitzituzten, penduluaren periodoa ez delako anplitudearen menpe aldatzen.\nOszilazioak, izatez, partikularen dinamikaren atal gisa trata daitezke, eta hala egiten da hainbat testu liburutan, baina malgukia edota pendulu sinplea ez ezik, badaude beste hainbat sistema oszilatzaile ere: fluidoak, tortsiozko oszilazioak, eta abar... Oszilazioek beraz, badute nortasunik Fisikaren atal bereizi gisa tratatuak izateko. Ikasgai honek zailtasun matematiko ertaina edo altua dauka, baina hemen erakusten diren applet interaktiboek hainbat sistema fisiko oszilatzaileren izaera simulatzen dute, ikaslearen intuizioa garatzen laguntzeko.\nLehen atalean, Higidura Harmoniko Sinplea aztertzen da (H.H.S.): definizioa, deskribapena eta ezaugarri nabarmenenak: zinematika, dinamika eta osziladorearen energiaren ikuspegia. Osziladoreak indar kontserbakorren eraginpean mugitzen diren kasuetan, energia potentzialaren grafikoak interpretatzea oso adierazgarria izaten da, higidura, kualitatiboki bada ere, oso garbi deskribatzen dutelako. Esaterako, konparatzen badira HHS deskribatzen ari den partikula baten energia potentzialaren kurbak eta Morse-ren osziladoreak deskribatzen dituenak, bi osziladoreen arteko ezberdintasunak oso ondo bereizten dira.\nOszilazio ezberdinen gainezartzeak aljebraikoki kalkula daitezke, eta konplikatuak izaten dira baina, HHS-ren eta higidura zirkular uniformearen antzekotasunak erabilita, hobeto ulertzen dira:\nBektore birakor bat hartu eta X ardatzaren gainean proiektatzen badugu, ikusiko dugu proiekzio horrek HHS bat adierazten duela argi eta garbi.\nHHS bi gainezarriko ditugu, norabide eta maiztasun berekoak, eta ikusiko dugu zer-nolako emaitza sortzen duten, bereziki fasean daudenean edota aurkako faseetan daudenean.\nHHS bi gainezarriko ditugu norabide perpendikularretan, maiztasun bera edota maiztasun ezberdinekin. Emaitza XY planoan grafikoki adieraziko dugu eta oso kurba ikusgarriak lortu.\nUnibertsitateko lehen mailako ikasleek ez dute jakiten ekuazio diferentzialak zer diren eta nola lortzen diren soluzioak. Horregatik zenbait kasutan, besteak beste, oszilazio indargetuetan edo oszilazio behartuetan, emaitza eman egingo dugu, egiaztatu soluzioak direla eta ezaugarriak aztertu.\nOszilazio indargetuak gertatzen dira, gorputz bati malguki batek eragiten dionean baina ingurune likatsu edo biskoso batean murgilduta daudenean. Lehenik, higidura-ekuazioa planteatzen ikasiko dugu, ondoren, ekuazio diferentzial gisa berridatzi eta, azkenik, soluzio ezaguna eman eta, ordezkatuz, egiaztatuko dugu soluzio horrek ekuazio diferentziala betetzen duela. Oszilazio indargetuaren ezaugarri nagusia anplitude beherakorra da, alegia, oszilazioen anplitudea denboran zehar gutxituz doala.\nOszilazio behartuak gertatzen dira osziladoreari, malgukiaren indar harmonikoaz gain, kanpotik beste nolabaiteko indar behartzaile eta oszilatzaile batek eragiten dionean. Kasu horretan, indar behartzaileak oszilazioak behartu egiten ditu. Lehenik, egoera egonkorreko emaitza eman egingo dugu eta, ordezkapenez, egiazta daiteke soluzioak ekuazio diferentziala bete egiten duela. Oszilazio behartuen ezaugarri nagusia da, oszilazioen anplitudea indar behartzailearen maiztasunaren menpekoa dela eta, maiztasun berezi batekin behartuz gero, oszilazioen anplitudea maximoa izan daitekeela (erresonantzia).\nOndorengo ikasgaietan, oszilazio askeak, indargetuak eta behartuak aztertuko dira, eta applet-etan zenbait ikuspegi ezberdin jorratu ahal izango dira: osziladorearen posizioa denboraren menpe, bere energia denboraren menpe eta posizioa bere abiaduraren menpe (edo faseen espazioa).\nOszilazio askeen kasuan, ikusiko dugu anplitudea ez dela aldatzen, osziladorearen energia konstante mantentzen dela eta faseen espazioan elipsea deskribatzen duela.\nOsziladore indargetuaren kasuan, anplitudea motelduz doa denboran zehar, funtzio esponentzial beherakorra jarraituz, energia etengabe gutxituz, eta faseen espazioan espiral bat deskribatzen du. Gainera, oszilazioaren indargetze kritikoa eta kritikoaz gain ere aztertuko dira.\nOszilazio behartuaren kasuan, hasieran, egoera iragankorra ikusiko dugu, hasierako baldintzen menpekoa. Ondoren, egoera egonkorra geratzen da, hasierako baldintzen independentea, bai erresonantzian edo erresonantziatik gertu. Energia denboraren menpe aztertzen bada, ikusten da, ziklo bakoitzean, batezbesteko balioa kalkulatzea interesgarria dela. Applet-ean bi bektore erakusten dira: indar behartzailea eta partikula oszilatzailearen abiadura. Ikusiko dugunez, indar behartzailearen maiztasuna erresonantziara gerturatzen bada, bi bektore horiek fasean egotera hurbiltzen direla.\nOsziladore kaotikoa ikasgai gehigarria da eta ikaslea sistema ez linealetan murgiltzea du helburu. Esaterako, osziladore behartuaren portaera erabat determinatua da, alegia, zehaztasun osoaz iragar daiteke bere posizioa eta abiadura denboraren menpe. Ekuazio diferentzialak koefiziente konstanteak ditu eta soluzio analitikoa dauka hasierako baldintzen arabera. Soluzioa sinpleagoa edo konplexuagoa izan daiteke, baina bakarra da. Aldiz, sistema horretan oztopo edo hesi bat kokatzen bada, esaterako, oreka posizioan, eta osziladoreak errebotatu egiten badu, orduan ekuazio diferentzialak linealtasuna galtzen du; partikulak oztopoaren kontra talka elastikoak burutzen baditu, eta oztopoaren masa infinitutzat hartzen bada, partikularen abiaduraren modulua ez da aldatzen baina noranzkoa bai, alderantzikatu egiten da. Ekuazio horren soluzioa, maiztasun behartzailearen menpeko tarte batzuetan, sinplea eta periodikoa da, baina maiztasunaren beste tarte batzuetan, berriz, higidura ez da periodikoa eta ez da sekula errepikatzen. Kaotiko bilakatzen da.\nGrafikoki adierazten bada errebotatzen duen osziladorearen anplitudea, indar behartzailearen maiztasunaren menpe, eskualde kaotikoak eta bidebanatzeak ikusten dira.\nKaos erregimenera eboluzionatzen duten sistemen portaera antzekoa izaten da, eta, eredu gisa, sistema ez lineal sinple bat aztertzen da, honako ekuazioak deskribatzen duena:\nHasierako egoeraren arabera (Xo) eta A parametroaren balio ezberdinekin, sistemaren eboluzioa oso bestelakoa izaten da.\nAzkenik, osziladore akoplatuak aztertzen dira. Batetik, osziladoreen berezko ezaugarri interesgarriak agertzen direlako eta, bestetik, oszilazioetatik uhinetara doan trantsizioa erakusten dutelako. Fisikako testu liburu gehienetan, ikasgai horiek biak bananduta egoten dira, baina oso erlazio estua dute, ondoren diseinatu diren applet-ek erakusten duten bezala.\nBadago ikasgelako erakustaldi bat, oszilazioen akoplamendua erakusten duena eta oso deigarria izaten dena ikasleontzat: soka bat horizontalki lotzen da eta soka horretatik bi pendulu sinple eskegitzen dira, bertikalki, biak berdinak eta distantzia jakin batera. Penduluetako bat bakarrik oszilatzen jartzen dugu eta bestea ez. Laster ikusten da pendulu horren oszilazioak moteltzen doazela eta geldi zegoena oszilatzen hasten dela. Sistemaren energia aztertuz, ikusten da energia transferitu egiten dela pendulu batetik bestera, akoplamenduaren eraginez, gero alderantziz, bigarrenetik lehenengora, eta horrela behin eta berriz.\nOndoren, osziladore akoplatu multzo baten oszilazio-modu normalak aztertzen dira, alegia, partikula multzo bat segida bat osatuz eta malgukiez lotuta. Partikula kopurua handia bada, imajina dezakegu solido lineal eta erregular baten atomoen bibrazioak direla. Multzo akoplatuaren oszilazio-modu normalak kalkulatzen ikasiko dugu eta, ikusiko dugu, nolako propagazioa gertatzen den, muturreko partikula bati indar oszilatzaile bat aplikatzen zaionean.\nBeste erakustaldi bat izaten da 10 pendulu akoplatu edo gehiago, denak berdinak. Muturreko pendulua zirikatzen bada, ikusten da oszilazioa bigarren pendulura transmititzen dela, bigarrenetik hirugarrenera eta horrela, dena akoplamenduaren bitartez. Ondorengo applet interaktibo batek erakustaldi hori simulatzen du, eta ikusten da katea lineal batean zehar pultsu bat hedatu egiten dela, edota uhin harmoniko bat hedatzen dela, muturreko partikulari indar oszilatzaile bat aplikatzen bazaio.


Txertatu Merkatuan programan izena emateko epea irekitzen da\nEkainaren 6an, Iraurgi Berritzenek Txertatu Merkatuan Programaren 4. edizioa jarriko du martxan.\tGehiago irakurri...\nEskualdeko mekanizatu eta galdaragileak elkarlanean\nDatorren ostiralean, Ekainak 1, Urola Erdiko mekanizadore eta galdaragileei zuzedutako jardunaldi bat antolatuko du Iraurgi Berritzen Garapen eta Berrikuntza Agentziak.\tGehiago irakurri...\nMaiatzak 8an eta SPRI –rekin elkarlanean, eskualdeko enpresei zuzenduta Spri-k 2018rako dituen diru laguntza programa desberdinen aurkezpena egin da.\tGehiago irakurri...\nArgindarraren kontsumoa murrizteko eta energia eraginkortasunean aurrera egiteko saioak Urola Erdian\nGipuzkoako Foru Aldundiko Ingurumeneko eta Obra Hidraulikoetarako Departamentuak, Iraurgi Berritzen garapen agentziarekin eta eskualdeko udalekin elkarlanean, Gipuzkoa Argitu programaren baitan doakoak diren bi saio mota antolatu ditu datozen asteetan, herritarrak energiaren gaian sentikortzeko.\tGehiago irakurri...\nTxertatu Merkatuan-eko partehartzaileak ekintzailetasunaren inguruan sentsibilizatzen\nEnplegua eta ekintzailetza uztartuz, TXERTATU MERKATUAN-eko partehartzaileek, ekintzailetasunaren inguruko sensibilizazio saioa izan dute.\tGehiago irakurri...\nEskualdeko langabetuak lana bilatzeko iturriak lantzen\nIraurgi Berritzenek, Lanbide Euskal Enplegu Zerbitzuarekin elkarlanean, langabetuentzat ikastaro bat antolatu du "Lana Bilatzeko Iturriak" izenpean.\tGehiago irakurri...


Hispania Nostra - Wikipedia, entziklopedia askea.\nArredondoko San Joan baseliza zerrenda gorrian dago.\nOndarearen defentsan eginiko batzar baten partaideak, Trujillon, 2015ean.\nMelillako Victoria Grande gotorlekua, berreskuratua izan ondoren, Zerrenda Berdean sartua izan da.\nHispania Nostra Irabazteko asmorik gabeko erakunde espainiarra da. Haren helburua nagusia Espainiako ondare kultural eta naturala defendatzea, babestea eta berreskuratzea da. Horretarako hezkuntza programa desberdinak eta kultura saioak eramaten ditu aurrera. Bereziki ezagunak dira erakundeak sortutako zerrendak: gorria, beltza eta berdea, ondare desberdinen egoerak adierazteko. Europa Nostraren eredua nolabait jarraitzen du. 1976an sortu zen.\n1 Hispania Nostraren presidenteak\n3 Ondarearen zerrendak\nHispania Nostraren presidenteak[aldatu | aldatu iturburu kodea]\n1976tik elkartearen presidenteak hauek izan dira:\nCarlos Fitz-James Stuart y Martinez de Irujo (1976-1980)\nÁlvaro Fernández-Villaverde y Silva (1992-1997)\nAraceli Pereda Alonso (2011-gaur egun).\nHalaber, 1978tik 2015era Sofía Greziakoa Ohorezko Presidentea izan zen. 37 urte horietan berak Europa Nostra eta Hispania Nostra sarien presidentzian egon da. Elkartearen goi postuetan sarritan nobleziaren pertsonaia ezagunak egon dira eta horrek guztiak, nolabait, ez dio erakundeari sinesgarritasun handirik eman.\nHispania Nostra erakundeak Espainiako ondarearen aldeko mota askotako ekintzak antolatzen ditu:\nUrtero batzarrak eta bilerak antolatzen ditu.\nOndarearen aldeko beste elkarteei laguntzen die.\nHitzaldiak eta jardunaldien antolaketa.\nHispania Nostra eta Patrimonio Cultural y Derecho aldizkariak plazaratzen ditu.\nOndarearen zerrenda desberdinak egiten eta plazaratzen ditu.\nHispania Nostra sariak ematen ditu.\nEspainiako hautagaiak Europa Batasunaren Ondare Kulturalaren Sarirako gestionatzen ditu.\nOndarearen zerrendak[aldatu | aldatu iturburu kodea]\nHiru dira Hispania Nostrak gestionatzen dituena:\nZerrenda Gorria: 2007an sortua bertan abandonaturik edo desagertzeko arriskuan dauden ondare historikoaren elementuak jasotzen dira. Espezialista lan-taldeak egiten dute. Kategoria desberdinak bereizten ditu: ondare arkeologikoa, ondare zibila, ondare erlijiosoa, industria ondarea, militar ondarea, izadi ondarea.\nZerrenda Beltza: Hemen dagoeneko desagertu diren ondareak biltzen dira.\nZerrenda Berdea: Hemen berreskuratu diren ondareak biltzen dira.\nHispania Nostra Sariak Banco Santader Fundazioarekin batera antolatzen ditu. Lehenengo aldiz 2012an egin ziren. Horiekin sail desberdinateko Praktika Onak saritu nahi dituzte:\nPaisaian edo lurraldean eginiko esku hartzearen saria.\nOndarearen babesa garapen ekonomikoa eta sozialaren eragilearen saria.\nKultura ondarearen seinaleak jartzearen saria.\n(Gaztelaniaz):Hispania Nostraren webgune ofiziala.


Gorputz Heziketa. ORIXE BHI: IKASLEEN IRITZIAK: 4 DBH / Sexismoa kiroletan\n4) Zergatik ez dira talde kiroletan taldeak sexuz nahasiak osatuz lehiatzen? Zergatik futbolean, eskubaloian, saskibaloian, boleibolean, hockeyan eta abar luzean, ez dira taldeak erdia neskez eta erdia mutilez osatuta (tenisean bikoitza-misto modalitatean bezala) neurtzen? Zer irabaziko litzateke eta zer galdu? Zein kiroletan ikusten duzu posible, komenigarria hori eta zeintzuetan ez?\nPublicado por Joseba Koldo en 8:01\nAnónimo 20 de diciembre de 2011, 13:14\nNire iritziz taldeak banatuta egiten dituzte neskek eta mutilek gorputz desberdinak dituztelako eta neskei edozer egin ezkero gauz larriak egin ditzaketelako. Baita ere joko eran argia da: mutilak futbolean ikusi edo neskak ikusi aldea badago eta mutilak irabaztera joaten dira eta neskekin uste dute ezin dutela irabazi eta hori ere arrazoi ugaria da nire ustez. Baita ere gaitasun fisikoak orokorrean alde handia dago eta kategori berdinean mutilek gehiago erakusten dute neskek baino. Biak batera jarriz gero, mutilek ez lukete gauz handirik irabaziko eta neskak asko sufrituko lukete beldurra edukitzen baitute gehienetan mutilekin ibiltzeko.\nQWERTY idatzia gorakoa\nAnónimo 19 de enero de 2012, 12:39\nEz dira talde nahasiak egiten, neskak kirol batzuetan errendimendua askoz txikiagoa dutelako, eta beti mutilak irabaziko zutelako. Baina beste kirol batzuetan berriz, ez direna hainbeste korri egin behar, neskak eta mutilak batera egiteko aukera izango lukete, eskupilotam adibidez, edo frontenisean.\nAnónimo 6 de febrero de 2012, 9:47\nNik uste dut ez direla talde kiroletan taldeak sexuz nahasiak osatzen nesken eta mutilen artean dagoen desberdintasun anatomiko-fisiologikoengatik. Hau da, mutilen eta nesken arteko maila desberdina denez, nahasketak egingo balira denak galtzen aterako ziren. Izan ere, mutilek, orokorrean indar fisiko handiagoa dutenez, neskekin jokatzean ezin izango zuten berailen maila gorenera iritsi. Eta neskak aldiz, mutilen mailara altura ez direnez iristen, orokorrean, gehiago nekatuko ziren, beraien %100a ezin emanez. Ahala ere, taldeak sexuz nahasiak osatzean mutilen eta nesken arteko berdintasuna bultzatu ahal izatea lortuko litzateke.\nNire ustez kirol taldeak mixtoak izan litezke, hau da sexu desberdineko pertsonez osatutako taldeak egin; egokiena nire ustez taldeetan erdia neskak eta erdia mutilak jartzea izango litzateke. Baina, betiko arazora buektatzen gara, mutilak kirol batzuetan errendimendu handiagoa ematen dute eta neskek beste kirol batzuetan eta ez zen lehia berdina egongo. Gainera taldekako kiroletan dutsetan eta abar taldeak zatitutu egin beharko litzateke eta horrek arazoak ekarri ohi ditu. Badira ere neska edo mutilenbat kontrako sexuarekiko parekatuta ibiltzen dena baina pertsona hori ere, nire ustez, diskriminatuta egon litzateke. Hori bai ez badu arazorik nire ustez sexu desberdinketarik ez liteke egon behar.\nAnónimo 3 de marzo de 2012, 10:37\nMutilak kirolari "hobeak" direla esaten delako eta neskak maila baxuagoan kokatzen direnez, ez dira osatzen talde mixtoak. Esaten baita, denek maila berean jokatu behar dutela eta, sexuak nahasturik badaude ez dira maila berean kokatzen; neskena ez baita mutileneraino iristen. Bestalde, mutilen eta nesken arteko harremana sustatzea ekarriko lukeela pentsatzen dut. Ikusleen zati bat galduko litzateke neskek eta mutilek batera lehiatuko balute. Futbolean ez litzateko komenigarria izango, izan ere, mutilen futbol partidak ikusle gehiago erakartzen du eta txorakeria eta huskeria galanta iruditzen zait partida batengatik hainbeste diru ordaintzea; hau da, etxean, tebistan ikusteagatik ordaintzea. Komenigarria iruditzen zait talde mixtoak egitea, ordea, arrakasta handia ez duten kiroletan egitea, adibidez, igeriketan.\nAnónimo 4 de marzo de 2012, 3:22\nNire iritziz, mutilak eta neskak bereizi egiten dituzte kirol taldeetan, mutilek hainbat eta protagonismo gehiago nahi baitute. Izan ere, talde erdia neskez osatua eta beste talde erdia mutilez osatua egongo balitz, diotenez, emaitzak okertuko ziren baina ni ez nago horrekin ados, neskek mutilek bezain beste entrenatuz gero, beraien mailara iristeko ez baitute arazorik. Bestalde, badira kirolak non ia partaide guztiak neskak diren, hala nola, gimnasia erritmikoa. Hau guztia esanda, gure gizartean bolo bolo dabilen gaia " emakumezkoen eta gizonezkoen arteko berdintasuna " da, eta jendeak dion modura, berdintasuna nahi badugu, bada garaia neskak eta mutilak kirolean nahastekoa, bi sexuko pertsonei aukera berdinak emanez. Horrela, arrakasta dutenak ez lirateke mutilak bakarrik izango, baizik eta bai neskak eta bai mutilak. Horregatik, komenigarria iruditzen zait, bai taldeko kiroletan eta bai banakako kiroletan emakumezkoak eta gizonezkoak nahastuta ibiltzea. Adibidez, futbolean, saskibaloian, atletismoan eta txirrindularitzan.\nAnónimo 28 de diciembre de 2012, 9:54\nnire ustez talde batean sexu berdineko pertsonek jokatu behar dutelako.Txikitatik bereiztu egiten gaituzte mutilak eta neskak eta beste kontu batzuetan agian ez du funtzionatuko,baina kirolean bai.Nahiz eta alebin mailako kirol talde batzuetan naskak eta mutilak egon,profesional mailan ez luke funtzionatuko.Talde batean ,jokalari guztiak berdin tratatu behar dira ,eta neskak eta mutilak ,ezin dira berdin tratatu.Beraz,ez luke funtzionatuko.\nAnónimo 27 de enero de 2013, 3:19\nJendeari, konpetizioak maila galtzea ez zaio gustatzen, eta horrelako talde mixtoetan, hori gertatzeko arriskua dagoelako pentsatzen dut ez direla horrela banatzen.\nIzan ere, emakumezkoek zenbait kiroletan maila baxuagoa edo jokatzeko modu desberdina ematen dute, eta bateratze horren emaitza intresgarria izan daitekeela pentsatzen dudan arren, jende askori ez litzaioke gustatuko.\nIrabaziko lukeena seguruenik, konpetitzeko modu berri bat izango litzateke, eta galduko lukeena kasu batzuetan maila.\nNik uste dut, kirol batzuetan ez dute emakumezkoek eta gizonezkoek batera jokatzen, betiko ohitura bat delako. Talde mistoak izango balira, kirol guztiek irabaziko lukete asko. Akaso, ez al daude emakume kirolari onak? (kasu batzutan gizonezkoenak baina hobeak). Nire ikuspegitik, komenigarria izango litzateke taldeko kirol guztietan talde mistoak izatea, kirolak orokorki asko irabaziko lukeelako eta lehia handiagoa egongo litzatekeelako.\nEmakumezkoen kirola bultzatuko genuke, eta emakumearen kirola zabaldu munduan zehar, baina horrez gain kirolaren zaletasuna galduko litzateke, izan ere, emakumezkoek eta gizonezkoek ez dute berdin jokatzen. Nire ustez talde mistoak egitea zenbait kiroletan ez da oso egokia, baina emakumen taldea bultzatzea ezinbestekoa iruditzen zait. Esaterako, futbolean, nire iritziz talde mistoarena ez da ideia ona, izan ere emakume askok beldurra izaten dute mutilek baloiarekin jotzerakoan, "bruto" batzuk direlako eta indarrarekin konpontzen dituztelako arazoak, orokorrean ari naiz hitz egiten, denak ez dira horrelakoak.\n1221 13 de diciembre de 2014, 4:31\nNire ustez, taldeak sexuz ez nahastearen arrazoia heziketan dago, guztiok ohitu gara neskak neskekin eta mutilak mutilekin ibiltzera baina hori horrela erakutsi digutelako da. Nire ustez asko irabaziko genuke, hasteko emakumezkoak gutxieztea amaituko litzatekelako, gainera guztiok besteen jokatzeko moduaz ikasiko genuke, bai neskek mutilen taktikak baita mutilek nesken taktiketaz ere. Jendeak futbolean eta antzerako kiroletan mutilak eta neskak elakarrekin aritzea ez dela egokia dio, mutilak astokilo batzuk direlako. Baina nire ustez hori ez da zuzena, hori erakutsi izan diguten arren. Nik uste dut neskak eta mutilak kirol guztietan elkarrekin ibiltzeko arazorik ez lukeela egon beharko.\nNire ustez, gaur egun daudenak eta mixtoak egin behar lirateke. Alde batetik, emakumeen artekoak beste aldetik solik gizonezkoen artekoak eta gero talde mixtoak.\nTalde mixtoak egokiak izango lirateke bai gizon eta bai emakumeentzat, beraien arteko koordinazioa lantzeko zenbait kiroletan, alde batez berdintasuna ere bultzatzeko eta biek kirolarekiko baliabide eta aukera berdinak edukitzeko.\nGero, talde mixtoez aparte, hasiera bateko jokoa ere mantenduko nuke (gizonen artekoa eta beste aldetik emakumeen artekoa) hori bai, GARRANTZI BERBERA EMANEZ. Azkeneko hau, oso garbia da adibidez, futbolean eta saskibaloiean. Europan, gizonezkoen futbola (soccer) oso garrantzitsua da kontinente osoan, bestalde emakumezkoena gutxietxia dago eta baztertuta gizonezkoekin duen arrakastarekin alderatuz.\nNik uste dut alde batetik ez direla (futbolean ,saskibaloiean, eskubaloiean....) emakumezkoak ez gizonezkoak nahasten, antzinako jokoak direlako hau da erakutsi digutelako emkumezkoe emakumezkoekin ibiltzea, jokatzea... eta gauza bera gizonezoekin. Horregatik nik uste dut badela garaia hori aldatzeko, talde mixtoak, zein gizonezkoak eta emkumezkoak soilik egoteko hau bai DENAK BERDIN BALORATUZ ETA ERRESPETATUZ eta kiroletaz disfrutatzea elkarrekin. EGUZKILORE\nNire ustez, joku batzuetan futbola, saskibaloia... ez dira mixtoak beti horrela izan delako eta mutilak alde batetik eta neskak bestetik egiten dutelako. Ondo irudituko litzaidake denak batera egiten badute, neskak eta mutilak berdin berdin jolastu dezaketelako futbolean, saskibaloian, tennisean eta edozein kirolean. Indarreko kiroletan adibidez, mutilek aparte egin beharko lukete eta orekakoak neskek. Baina denak batera kirola egitea ere ez zait gaizki iruditzen, mutilak eta neskak berdina egin dezaketelako, eta talde mixtoak ondo egongo lirateke.\nAnónimo 26 de diciembre de 2016, 7:54\nEz dut arrazoi handirik, baina uste dut, ez direla talde mixtoak denboran zehar mantendu den ohitura bat izan delako eta jarraitzen duelako izaten. Denak batera jokatzeak berdintasuna ekar lezake eta, horretaz gain, lehiakortasun maila handiagoa izatea. Nahiz eta kirol batzuk aparte egin beharrekoak izan (indarra=gizona;oreka=emakumea), beste guztietan aplikatu beharreko ohitura izan behar du (tenisean bezala). Lehiakortasuna irabaziko luke, baina ikuskizuna galdu (futbolean adibidez). Posiblea taldekako kirol guztietan da.\nAnónimo 3 de enero de 2017, 8:05\nNire ustez, ez dira talde mixtoak egiten ohiturak mantentzearren. Horrek aldatu egin beharko lukeela uste dut, berdintasuna bultzatzeko. Mutilek zein neskek kirol guztiak berdin-berdin egin ditzaketela pentsatzen dut, guztiok garelako kirol batzuetan trebeagoak besteetan baino. Ondorioz, kirol guztietan talde mixtoak sortuz, errendimendu handiagoa lortuko litzateke bien trebetasunak batera praktikan jarriz.\nAnónimo 9 de junio de 2017, 9:49\nNik uste dut, kirol askotan ez daudela talde mixtoak alde batetik, aspalditik horrela izan delako eta ohitura bat bihurtu delako, eta beste aldetik, uste delako gizonak kirolean trebeagoak direla eta emakumeak zenbait kiroletan txarragoak. Baina nik uste dut talde mixtoak egon beharko luketela, emakumeak zein gizonak nahastuta. Gizonak zenbait kiroletan onak izan arren, emakumeak ere onak dira, eta kirol batzuetan gizonezkoak baino hobeagoak.